1 Samoɛle 14 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Limoa 14:1-52\nDwɔnatan lile konim wɔ Mekemahye (1-14)\nNyamenle maanle Yizilayɛ agbɔvolɛ nriandile (15-23)\nSɔɔlo pelele ɔ nwo hanle ndane (24-46)\nMenli ne lile nane nee ye mogya (32-34)\nSɔɔlo konle ne mɔ; ye abusua ne (47-52)\n14 Kenle ko bie, Sɔɔlo ara Dwɔnatan+ zele sonvolɛ ne mɔɔ soa ye konle ninyɛne la kɛ: “Bɛla maa yɛpɛ yɛhɔ Filisitiama azokoɛleɛ lɔ.” Noko yeanga yeangile ye papa. 2 Ɛnee Sɔɔlo wɔ Gebeya+ kandiba na ɔde pɔmegelanate baka ne mɔɔ gyi Megelɔn la abo, yɛɛ mrenyia kɛyɛ 600 wɔ ɔ nwo ɛkɛ.+ 3 (Yilae+ mɔɔ ɛnee le Gyihova ɛsɔfo wɔ Hyaelo+ la ara Fenɛhaze+ ara Yekabɔdo+ adiema Ahaetɛbe+ ara Ahaegya a ɛnee yifɔdo ne wɔ ɔ sa nu a.)+ Na ɛnee menli ne ɛnze kɛ Dwɔnatan ɛhɔ. 4 Ɛleka mɔɔ Dwɔnatan hɔvale kɛ ɔbɔ mɔdenle yeapɛ yeahɔ Filisitiama azokoɛleɛ ne la, ɛnee bodane bie mɔɔ yɛ nla kɛ egyele la wɔ ye foa ko nee foa ko; bɛfɛlɛ ko Bozɛze yɛɛ bɛfɛlɛ ko ne noko Sina. 5 Ɛnee bodane ne ko wɔ ye sɔlɔ, na ɔ nee Mekemahye anye bɔ zo, yɛɛ ko ne noko wɔ nyiakɛ, na ɔ nee Giba+ anye bɔ zo. 6 Ɔti Dwɔnatan zele ye sonvolɛ ne mɔɔ soa ye konle ninyɛne ne la kɛ: “Bɛla maa yɛpɛ yɛhɔ menli ɛhye mɔɔ bɛtɛpɛle bɛ mrenyiazo la azokoɛleɛ ne.+ Bie a Gyihova bali aboa yɛ, ɔluakɛ debie biala ɛngola ɛnzi Gyihova adenle kɛ ɔkɛlua menli dɔɔnwo anzɛɛ ekyi anwo azo ɔkɛlie ngoane.”+ 7 Na ye sonvolɛ ne zele ye kɛ: “Yɛ debie biala mɔɔ wɔ ahonle kɛha wɔ kɛ ɛyɛ la. Kɔ ɛleka biala mɔɔ ɛkulo la, na ɛleka biala mɔɔ wɔ ahonle kɛha wɔ kɛ ɛhɔ la, mebali ɛ nzi.” 8 Akee Dwɔnatan hanle kɛ: “Yɛbapɛ yɛahɔ menli ɛhye mɔ anwo lɔ na yɛamaa bɛanwu kɛ yɛra ɛkɛ. 9 Saa bɛka bɛkile yɛ kɛ, ‘Bɛgyinla ɛkɛ kɔkpula kɛ yɛkɛra bɛ nwo lɔ!’ a, yɛbagyinla ɛleka mɔɔ yɛwɔ la na yɛnrɛhɔ bɛ nwo lɔ. 10 Noko saa bɛka kɛ, ‘Bɛrɛla yɛ nwo zo!’ a, yɛbahɔ, ɔluakɛ Gyihova bava bɛ awula yɛ sa nu. Ɛhye a bayɛ sɛkɛlɛneɛ amaa yɛ a.”+ 11 Yemɔti bɛ mu nwiɔ bɛmaanle Filisitiama nwunle kɛ bɛra bɛ azokoɛleɛ ne. Filisitiama ne hanle kɛ: “Bɛnlea! Hibuluma ne vi adokule ne mɔ mɔɔ bɛveɛvea nu la anu ɛlɛfinde.”+ 12 Yemɔti menli mɔɔ wɔ azokoɛleɛ ɛkɛ ne la zele Dwɔnatan nee ye sonvolɛ ne kɛ: “Bɛrɛla yɛ nwo ɛke na yɛbahile bɛ nrɛlɛbɛ!”+ Ɛkɛ ne ala Dwɔnatan zele ye sonvolɛ ne kɛ: “Di me nzi, ɔluakɛ Gyihova bava bɛ awula Yizilayɛma asa anu.”+ 13 Na Dwɔnatan vale ɔ sa nee ɔ gyakɛ vole, ɛnee ye sonvolɛ ne li ɔ nzi; na Filisitiama bɔle ɔ bo kɛ bɛte bɛagua Dwɔnatan anyunlu, na ɛnee ye sonvolɛ ne noko li ɔ nzi ɛlɛku bɛ. 14 Mekɛ mɔɔ Dwɔnatan nee ye sonvolɛ ne limoale hɔle bɛ nwo zo la, bɛhunle mrenyia kɛyɛ 20 wɔ ɛleka ekyi bie.* 15 Ɛzulolɛ hanle azokoɛleɛ ɛkɛ ne amra nee sinzavolɛma ne amuala, na sogyama ne bɔbɔ mɔɔ bɛzoanle bɛ+ kɛ bɛhɔho la ahonle dule. Azɛlɛ kpusule na Nyamenle maanle ɛzulolɛ hanle bɛ. 16 Sɔɔlo sinzavolɛma mɔɔ wɔ Bɛngyamanema sua Gebeya+ azo la nwunle kɛ anyezota ne ɛlɛtɛlɛ ahɔ ɛleka biala.+ 17 Sɔɔlo zele menli mɔɔ wɔ ɔ nwo ɛkɛ ne la kɛ: “Mesɛlɛ bɛ, bɛdia menli ne na bɛnwu mɔɔ ɛvi yɛ nwo ɛke la.” Mɔɔ bɛdianle la, bɛnwunle kɛ Dwɔnatan nee ye sonvolɛ ne mɔɔ soa ye konle ninyɛne ne la ɛnle ɛkɛ. 18 Akee Sɔɔlo zele Ahaegya kɛ:+ “Fa nɔhalɛ Nyamenle ne Ɛlɛka ne bikye ɛke!” (Mekɛ zɔhane,* ɛnee nɔhalɛ Nyamenle ne Ɛlɛka ne wɔ Yizilayɛma anwo ɛkɛ.) 19 Mɔɔ Sɔɔlo nee ɛsɔfo ne ɛlɛtendɛ la, ɛnee anyezota mɔɔ ɛlɛkɔ zo wɔ Filisitiama azokoɛleɛ ne la ɛlɛyɛ kpole. Akee Sɔɔlo zele ɛsɔfo ne kɛ: “Gyakyi mɔɔ ɛlɛyɛ la.”* 20 Ɔti Sɔɔlo nee menli kɔsɔɔti mɔɔ boka ɔ nwo la boɔboale bɛ nloa na bɛhɔle konle ne anloa, na bɛnwunle kɛ Filisitiama ne ɛpɛ bɛ nwo ɛlɛkuhu bɛ nwo, na ɛnee anyezota ne ɛyɛ kpole kpalɛ. 21 Hibuluma noko mɔɔ dɛba ne hɔle Filisitiama afoa na bɛ nee bɛ hɔle azokoɛleɛ ɛkɛ ne la ziale hɔle Yizilayɛma mɔɔ Sɔɔlo nee Dwɔnatan li bɛ ti la afoa. 22 Yizilayɛma kɔsɔɔti mɔɔ hɔveale+ Yifelaem awoka ne mɔ azo la dele kɛ Filisitiama ɛnriandi, na bɛdabɛ noko bɛrabokale nwo bɛmaanle bɛvoanle bɛ ndinlizo wɔ konle ne anu. 23 Yemɔti Gyihova liele Yizilayɛ wɔ kenle zɔhane,+ na konle ne hɔdwule Bɛte-eevɛn.+ 24 Noko kenle zɔhane, Yizilayɛma vɛle kpalɛ ɔluakɛ ɛnee Sɔɔlo ɛha ndane ɛdo menli ne anwo kɛ: “Munzule ɛha awie biala mɔɔ kɛli aleɛ* kolaa na aleɛ adwo kɔkpula kɛ mekɛli me kpɔvolɛma nzenralɛ la!” Ɔti awie biala anli aleɛ.+ 25 Na menli* ne amuala hɔle kpɔkɛ ne anu, na ɛnee wolɛ wɔ azɛlɛ ne anwo. 26 Mɔɔ menli ne hɔle kpɔkɛ ne anu la, bɛnwunle kɛ wolɛ ne ɛlɛpepe, noko awie biala anva ɔ sa angɔ ɔ nloa, ɔluakɛ ɛnee bɛsulo ndane ne. 27 Noko Dwɔnatan ande kɛ ye papa ɛha ndane ɛdo menli ne anwo,+ yemɔti ɔdendenle ye kpɔma ne mɔɔ ɔlɛ ye ɔ sa nu la na ɔvale ɔ ti ɔwɔle wolɛ ndɛlamoa ne anu. Mɔɔ ɔvale ɔ sa ɔhɔle ɔ nloa la, ɔ nye zo lale ɛkɛ. 28 Na menli ne anu ko hanle kɛ: “Wɔ papa ɛha ndane ɛsesebɛ ɛdo menli ne anwo kɛ, ‘Munzule ɛha awie biala mɔɔ kɛli aleɛ ɛnɛ la!’+ Ɛhye ati a menli ne ɛwie fɛ la.” 29 Noko Dwɔnatan hanle kɛ: “Me papa ɛva ngyegyelɛ* kpole ɛra azɛlɛ ne azo. Nea kɛzi wolɛ ekyi mɔɔ meli la ɛmaa me nye zo ɛla ɛkɛ ne a. 30 Saa menli ne nyianle adenle lile+ bɛ kpɔvolɛma ninyɛne mɔɔ bɛnyianle bɛ ɛnɛ la bie a, nea kɛzi anrɛɛ ɔle kpalɛ a! Anrɛɛ ɔbamaa bɛahu Filisitiama dɔɔnwo kpalɛ.” 31 Kenle zɔhane, bɛhunle Filisitiama ɔvi Mekemahye too ɔhɔdwule Ayegyalɔn,+ na menli ne vɛle kpole kpalɛ. 32 Ɔti menli ne anye bolole ninyɛne mɔɔ bɛnyianle la na bɛnriandile bɛhɔvale mboane nee nlankɛ yɛɛ nlankɛ mralɛ na bɛhunle bɛ wɔ azɛlɛ nwo, na bɛlile mogya ne bɛbokale nane ne anwo.+ 33 Ɔti bɛbɔle Sɔɔlo amaneɛ kɛ: “Nea! Menli ne ɛlɛdi nane aboka ye mogya ne anwo+ ayɛ ɛtane atia Gyihova.” Ɔti ɔhanle kɛ: “Bɛanli nɔhalɛ. Bɛhundo bolɛ kpole bɛrɛlɛ me kɛkala.” 34 Akee Sɔɔlo hanle kɛ: “Bɛhɔ menli ne anu na bɛhɔha bɛhile bɛ kɛ, ‘Awie biala ɛva ye ɛnlankɛ nee ye boane ɛrahu ye wɔ ɛke na bɛli. Bɛmmadi nane bɛboka ye mogya ne anwo+ na bɛyɛ ɛtane bɛtia Gyihova.’” Yemɔti bɛ nuhua ko biala vale ye ɛnlankɛ rale nɔe ne na ɔhunle ye wɔ ɛkɛ. 35 Na Sɔɔlo zile afɔlemokyea maanle Gyihova.+ Ɛhye a le ye afɔlemokyea mɔɔ ɔlimoale ɔzile ɔmaanle Gyihova a. 36 Nzinlii, Sɔɔlo hanle kɛ: “Bɛmaa yɛhɔ Filisitiama anwo zo nɔsolɛ yɛhɔsesa bɛ ninyɛne too alehyenlɛ wienyi. Yɛnrɛmaa bɛ nuhua ko bɔbɔ ɛnrɛha.” Na bɛhanle kɛ: “Yɛ debie biala mɔɔ le kpalɛ wɔ ɛ nye zo la.” Akee ɛsɔfo ne hanle kɛ: “Bɛmaa yɛbiza nɔhalɛ Nyamenle ne wɔ ɛke.”+ 37 Na Sɔɔlo bizale Nyamenle kɛ: “Mengɔ Filisitiama anwo zo ɔ?+ Ɛbava bɛ wɔawula Yizilayɛ asa anu ɔ?” Noko Nyamenle ambua ye wɔ kenle zɔhane. 38 Ɔti Sɔɔlo hanle kɛ: “Bɛmɛ menli ne mgbanyima kɔsɔɔti, bɛrɛla ɛke, na bɛrakpondɛ ɛtane mɔɔ bɛyɛ ye ɛnɛ la. 39 Ɔluakɛ mekɛ ala mɔɔ Gyihova mɔɔ liele Yizilayɛ la de aze la, saa me ra Dwɔnatan bɔbɔ a, ɔwɔ kɛ ɔwu.” Na menli ne anu ko bɔbɔ ambua ye. 40 Akee ɔzele Yizilayɛma kɔsɔɔti kɛ: “Bɛgyinla foa ko na medame nee me ra Dwɔnatan noko ɛgyinla foa ko.” Na menli ne zele Sɔɔlo kɛ: “Yɛ debie biala mɔɔ le kpalɛ wɔ ɛ nye zo la.” 41 Akee Sɔɔlo zele Gyihova kɛ: “O Yizilayɛ Nyamenle, dua Tɛmem ne azo bua me!”+ Ɔbɔle Dwɔnatan nee Sɔɔlo, na menli ne yele bɛ nwo vile nu. 42 Akee Sɔɔlo hanle kɛ: “Bɛgua medame nee me ra Dwɔnatan anwo ma.”*+ Na ɔdɔle Dwɔnatan anwo zo. 43 Na Sɔɔlo zele Dwɔnatan kɛ: “Ka kile me, duzu a wɔyɛ a?” Ɔti Dwɔnatan zele ye kɛ: “Menvale me kpɔma ne mɔɔ melɛ ye me sa nu la ati menganle wolɛ ekyi mentafele ala.+ Medame ɛne! Bɛhu me!” 44 Na Sɔɔlo hanle kɛ: “Dwɔnatan, saa wɔanwu a, Nyamenle ɛdua me kakɛ na ɔgua me bie zo.”+ 45 Noko menli ne zele Sɔɔlo kɛ: “Ɔwɔ kɛ Dwɔnatan mɔɔ ɛmaa Yizilayɛ ɛli konim* kpole ɛhye+ la wu ɔ? Ɔnrɛzi zɔ ɛlɛ! Mekɛ ala mɔɔ Gyihova de aze la, ɔ ti enrinli ko bɔbɔ ɛnrɛdɔ aze, ɔluakɛ Nyamenle a maanle ɔyɛle ɛhye ɛnɛ a.”+ Yemɔti menli ne liele Dwɔnatan ngoane na yeanwu. 46 Yemɔti Sɔɔlo gyakyile Filisitiama ɛvoanlɛ, na Filisitiama hɔle bɛ azɛlɛ zo. 47 Sɔɔlo maanle ye belemgbunlililɛ ne gyinlanle wɔ Yizilayɛ na ɔhonle ɔtiale ye kpɔvolɛma kɔsɔɔti, ɔhonle ɔtiale Mowabema,+ Amɔnoma,+ Yidɔmma,+ Zoba arelemgbunli+ yɛɛ Filisitiama;+ na ɛleka biala mɔɔ ɔhɔle la, ɔlile bɛ nwo zo konim. 48 Na ɔhonle akɛnrasesebɛ zo na ɔlile Amalɛkema anwo zo konim+ na ɔliele Yizilayɛma ɔvile bɛ kpɔvolɛma asa anu. 49 Sɔɔlo amra mrenyia a le Dwɔnatan, Yehyevae yɛɛ Malekae-hyua.+ Ɛnee ɔlɛ ɔ mra mraalɛ nwiɔ; bɛfɛlɛ kpanyinli ne Milabe,+ yɛɛ bɛfɛlɛ ekyi ne Maekale.+ 50 Bɛfɛlɛ Sɔɔlo aye ne Ahenoam, ɔle Ahaemaze ara raalɛ. Bɛfɛlɛ ye ɛlɔnema kpanyinli ne Abenɛɛ,+ ɔle Sɔɔlo papa adiema nrenyia Nɛɛ ara. 51 Sɔɔlo papa a le Kehye,+ yɛɛ Abenɛɛ papa Nɛɛ+ le Abayɛle ara. 52 Sɔɔlo ngoane mekɛ kɔsɔɔti anu,+ ɔ nee Filisitiama honle ɛsesebɛ. Mekɛ biala mɔɔ Sɔɔlo kɛnwu nrenyia mɔɔ anwo yɛ se anzɛɛ ɔlɛ akɛnrasesebɛ la, ɔfa ye wɔ ye gyima nu.+\n^ Anzɛɛ “wɔ azɛlɛ mɔɔ nlankɛ nyinli nwiɔ bahola ayɛ zolɛ gyima kenle ko la foa ko.”\n^ Hibulu aneɛ nu, “Kenle zɔhane.”\n^ Hibulu aneɛ nu, “Twe ɛ sa sia.”\n^ Hibulu aneɛ nu, “Azɛlɛ.”\n^ Anzɛɛ “ɛnyia ngoanelielɛ.”\n1 Samoɛle 14


Mekɛ Boni A Ɔwɔ Kɛ Raalɛ Keda Ɔ Ti Zo A? | Nyamenle Ɛhulolɛ\nMekɛ Boni A Raalɛ Keda Ɔ Ti Zo A—Kɛmɔti A Ɔhyia Ɛ?\nMekɛ boni a ɔwɔ kɛ Keleseɛne raalɛ keda ɔ ti zo wɔ ye ɛzonlenlɛ nu a, na kɛmɔti a ɔhyia ɛ? Maa yɛzuzu mɔɔ sunsum ne hanle ɛzoanvolɛ Pɔɔlo manle ɔhanle wɔ edwɛkɛ ɛhye anwo la anwo. Ɔmaa yɛnyia adehilelɛ mɔɔ hyia na yɛazi kpɔkɛ kpalɛ mɔɔ wula Nyamenle anyunlunyia la. (1 Kɔlentema 11:3-16, NW) Pɔɔlo maa yɛnwu ninyɛne nsa mɔɔ ɔwɔ kɛ yɛsuzu nwolɛ a: (1) debie mɔɔ ɔlɛyɛ mɔɔ ɔti ɔwɔ kɛ ɔkeda ɔ ti zo, (2) ɛleka mɔɔ ɔwɔ kɛ ɔkeda ɔ ti zo, yɛɛ (3) bodane mɔɔ ɔti ɔwɔ kɛ ɔdi folɛdulɛ ɛhye azo la.\nDebie mɔɔ ɔlɛyɛ. Pɔɔlo bɔle ninyɛne nwiɔ aluma: asɔneyɛlɛ yɛɛ Nyamenle edwɛkɛhanlɛ. (Ngyehyɛnu 4, 5) Nɔhalɛ nu, asɔneyɛlɛ le edwɛkɛ mɔɔ bɛfa ɛbulɛ bɛka bɛkile Gyihova a. Nyamenle edwɛkɛ ne ɛhanlɛ fane Baebolo ne anu ngilehilelɛ mɔɔ Keleseɛnenli sonvolɛ bie yɛ ye ɛnɛ la anwo. Noko, asoo ɛnee Pɔɔlo ɛlɛsuzu kɛ ɔwɔ kɛ raalɛ keda ɔ ti zo wɔ mekɛ biala mɔɔ ɔyɛ asɔne anzɛɛ ɔkilehile nɔhalɛ edwɛkɛ mɔɔ wɔ Baebolo ne anu la ɔ? Kyɛkyɛ. Gyinlabelɛ mɔɔ nuhua a raalɛ kɛyɛ asɔne anzɛɛ ɔkɛhilehile la a kile kɛ ɔwɔ kɛ ɔkeda ɔ ti zo anzɛɛ ɔnle kɛ ɔyɛ zɔ a.\nƐleka mɔɔ ɔwɔ. Pɔɔlo edwɛkɛ ne suzu gyinlabelɛ nwiɔ anzɛɛ ɛleka mɔɔ bɛyɛ gyima ne la anwo—abusua ne nee asafo ne anu. Ɔka kɛ: “Raalɛ biala amenle a le ɔ hu . . . Raalɛ biala noko mɔɔ ɛlɛyɛ nzɛlɛlɛ anzɛɛ ɛlɛka Nyamenle edwɛkɛ na yeangeda ɔ ti zo la gua ɔ hu anyunlu aze.” (Ngyehyɛnu 3, 5) Wɔ abusua ngyehyɛleɛ ne anu, raalɛ ɔ hu a Gyihova ɛhile kɛ ɔle ɔ ti a. Saa yeanlie ɔ hu tumi ne yeando nu, na ɔyɛ gyima mɔɔ Gyihova ɛva ɛwula ɔ sa nu la a, ɔbagua ɔ hu anyunlu aze. Kɛ neazo la, saa ɔhyia kɛ ɔyɛ Baebolo ɛzukoalɛ wɔ mekɛ mɔɔ ɔ hu wɔ ɛkɛ ne la a, ɔbaheda ɔ ti zo yeava yeahile kɛ ɔdie ye tumi ne ɔto nu. Saa bɛzɔne ɔ hu anzɛɛ bɛtɛsɔnenle ye bɔbɔ a ɔbayɛ ɛhye, ɔluakɛ yemɔ a ɔle abusua ne ati a. * Saa ɔyɛ asɔne anzɛɛ ɔkilehile wɔ mekɛ mɔɔ ɔ ra kakula nrenya mɔɔ bɛzɔne ye la wɔ ɛkɛ a, ɔdaye noko ɔbaheda ɔ ti zo, tɛ kɛ kakula nrenya ne a le abusua ne ati ɔ, noko kɛmɔ mediema mrenya mɔɔ bɛzɔne bɛ la lɛ tumi wɔ Keleseɛne asafo ne anu la ati ɔ.\nPɔɔlo hanle asafo ne anu gyinlabelɛ noko anwo edwɛkɛ kɛ: “Saa awie kulo kɛ ɔsu ɛhye anwo kpolera a, mɔɔ melɛ ye meka la a le kɛ yɛmɛ anzɛɛ Nyamenle [asafo] ne mɔ, yɛnlɛ amaamuo fofolɛ bieko wɔ ɛzonlenlɛ nu kɛ ɛhye ala.” (Ngyehyɛnu 16) Wɔ Keleseɛne asafo ne anu, mrenya mɔɔ bɛzɔne bɛ la a lɛ tileyɛlɛ nwo adenle a. (1 Temɔte 2:11-14; Hibuluma 13:17) Mrenya angomekye a bɛkpa bɛ kɛ mgbanyinli nee azonvolɛ mɔɔ Nyamenle ɛmaa bɛ gyima kɛ bɛnlea Nyamenle mboane ne azo a. (Gyima ne 20:28) Noko akee, ɔdwu mekɛ ne bie a gyinlabelɛ ne maa Keleseɛne raalɛ yɛ gyima mɔɔ mrenya mɔɔ fɛta na bɛzɔne bɛ ta yɛ la. Kɛ neazo la, bie a ɛnee ɔwɔ kɛ ɔnea daselɛlilɛ nyianu zo ɔluakɛ nrenya mɔɔ fɛta mɔɔ bɛzɔne ye la ɛnle ɛkɛ anzɛɛ ɛtɛbale la ati. Anzɛɛ bie a ɔbayɛ sua nu Baebolo ɛzukoalɛ mɔɔ bɛlumua bɛyɛ nwolɛ ngyehyɛleɛ la wɔ mekɛ mɔɔ nrenya mɔɔ bɛzɔne ye wɔ ɛkɛ la. * Kɛmɔ gyima zɛhae mɔ amgba boka Keleseɛne asafo ne gyima ne anwo la ati, ɔbaheda ɔ ti zo yeava yeahile kɛ ɔlɛyɛ gyima mɔɔ bɛta bɛfa bɛwula nrenya sa nu la.\nNoko akee, yɛ ɛzonlenlɛ ne foa dɔɔnwo wɔ ɛkɛ ne mɔɔ ɔngyia kɛ adiema raalɛ keda ɔ ti zo wɔ nu a. Kɛ neazo la, ɔngyia kɛ ɔkeda ɔ ti zo wɔ mekɛ mɔɔ ɔlɛmaa mualɛ wɔ Keleseɛne nyianu bo, ɔ nee ɔ hu anzɛɛ nrenya mɔɔ bɛzɔne ye ɛlɛyɛ azua nu daselɛlilɛ, anzɛɛ ɔ nee ɔ mra ngakula mɔɔ bɛtɛsɔnenle bɛ ɛlɛsukoa debie anzɛɛ ɛlɛyɛ asɔne la. Nɔhalɛ nu, nwolɛ kpuyia gyɛne noko wɔ ɛkɛ, na saa adiema raalɛ bie ɛnnwu mɔɔ ɔwɔ kɛ ɔyɛ wɔ nwolɛ a, ɔbahola yeayɛ neɛnleanu bieko yeaboka nwolɛ. * Saa yemɔ anzi ye adwenle nu tɛyɛ ye kesee na ɔte nganeɛ kɛ ɔwɔ kɛ ɔyɛ zɔ na ɔkeda ɔ ti zo a ɔnle ɛtane, kɛmɔ bɛhile ye wɔ nvoninli ne anu la.\nBodane. Wɔ ngyehyɛnu 10 ne, yɛnwu ninyɛne nwiɔ mɔɔ ɔti Keleseɛne raalɛ kɛhulo kɛ ɔkɛheda ɔ ti zo la: “Ɔlua [anwumabɔvolɛ] ne mɔ ati, ɔwɔ kɛ raalɛ biala keda ɔ ti zo.” Mɔɔ lumua la, yɛ edwɛkɛkpɔkɛ ‘tumi sɛkɛlɛneɛ’ nzonlɛ. Saa raalɛ keda ɔ ti zo a, ɔfa ɔkile kɛ ɔdie tumi mɔɔ Gyihova ɛva ɛmaa mrenya mɔɔ bɛzɔne bɛ wɔ asafo ne anu la ɔto nu. Ɔdua ɛhye azo ɔda ɛlɔlɛ mɔɔ ɔlɛ nee nɔhalɛ mɔɔ ɔdi ɔmaa Gyihova Nyamenle la ali. Yɛnwu adwenle mɔɔ tɔ zo nwiɔ wɔ edwɛkɛ ne mɔɔ se ɔlua ‘anwumabɔvolɛ ne mɔ ati’ la anu. Saa raalɛ keda ɔ ti zo a, kɛzi ɔka sunsum nu abɔdeɛ ɛhye mɔ mɔɔ lɛ tumi la ɛ?\nAnwumabɔvolɛ ne mɔ anye die kɛ bɛkɛnwu kɛ bɛbu Nyamenle tumi mɔɔ wɔ Gyihova ahyehyɛdeɛ ne mɔɔ wɔ anwuma nee azɛlɛ ye azo la anu amuala. Eza bɛnyia nvasoɛ bɛfi alesama mɔɔ tɔ sinli la neazo mɔɔ bɛyɛ wɔ ɛhye anwo la anu. Kɛ ɔde ye biala la, ɔwɔ kɛ bɛdabɛ noko bɛdie Gyihova ngyehyɛleɛ ne bɛto nuhua—sɔnea mɔɔ bɛ nuhua dɔɔnwo angola anli zo wɔ dɛba ne la. (Dwuudu 6) Ɛnɛ, anwumabɔvolɛ ne mɔ kola nwu Keleseɛne raalɛ mɔɔ lɛ anwubielɛ, ndelebɛbo na ɔze nrɛlɛbɛ kpole ɔtɛla adiema nrenya mɔɔ bɛzɔne ye wɔ asafo ne anu noko ɔyɛ ye ndɛndɛ ɔbɛlɛ ɔ nwo aze ɔmaa ye tumi ne la anwo neazo ngakyile. Bie wɔ ɛkɛ ne bɔbɔ a, raalɛ ne le Keleseɛnenli mɔɔ bɛkpokpa ye mɔɔ nzinlii ɔbaboka menli mɔɔ nee Kelaese bali agya la anwo. Awieleɛ ne, raalɛ zɛhae banyia gyinlabelɛ kpole mɔɔ tɛla anwumabɔvolɛ ne mɔ ɛdeɛ ne la, na ɔ nee Kelaese ali tumi wɔ anwuma. Neazo kɛnlɛma mɔɔ bɛyɛ bɛkile anwumabɔvolɛ ne mɔ ɛnɛ la boni a le ɛhye! Nea nwolɛ adenle kɛnlɛma mɔɔ mediema mraalɛ kɔsɔɔti lɛ kɛ bɛkɛvi tieyɛ nu bɛkɛbɛlɛ bɛ nwo aze bɛkɛva bɛkɛhile bɛ nɔhalɛlilɛ nee tumi mɔɔ bɛdie bɛto nu wɔ anwumabɔvolɛ mgbe dɔɔnwo ɛhye mɔ mɔɔ di nɔhalɛ la anyunlu a!\n^ ɛden. 3 Keleseɛne raalɛ ɛlɛyɛ asɔne a ɔnrɛmaa ɔ ne zo wɔ mekɛ mɔɔ ɔ hu mɔɔ le diedinli wɔ ɛkɛ la, kyesɛ gyinlabelɛ mɔɔ ɔnda ɔnzi mɔɔ le kɛ anwodolɛ bie ɛmaa ɔ hu ɛdɔ mumule la anu.\n^ ɛden. 1 Ɔngyia kɛ adiema raalɛ keda ɔ ti zo wɔ mekɛ mɔɔ ɔlɛyɛ Baebolo ɛzukoalɛ mɔɔ bɛlumua bɛyɛ nwolɛ ngyehyɛleɛ na nolobɔlɛnli nrenya mɔɔ bɛtɛsɔnenle ye mɔɔ ɔnle ɔ hu wɔ ɛkɛ la.\n^ ɛden. 2 Saa ɛkpondɛ nwolɛ edwɛkɛ dɔɔnwo a, nea The Watchtower, February 15, 2015, mukelɛ 30; July 15, 2002, mukelɛ 26-27, yɛɛ February 15, 1977, mukelɛ 125-128.


Edwɛne 107 | Yintanɛte Zo Baebolo | Ewiade Fofolɛ Ngilebɛbo\nBɛyɛ Gyihova mo wɔ ye nwanwane gyima ne mɔ anwo\nƆvale bɛ ɔluale adenle fɔɔnwo zo (7)\nƆmaanle mɔɔ nzuhɔne ɛlɛku ye nee mɔɔ ɛhɔne ɛlɛku ye la akunlu dwole ɔ nwo (9)\nƆyele bɛ ɔvile awozinli nu (14)\nƆzoanle ye edwɛkɛ ne ɔmaanle ɔyɛle bɛ ayile (20)\nƆbɔ ehyiavolɛma anwo bane ɔfi nzisi nwo (41)\n(Edwɛne 107-150) 107 Bɛyɛ Gyihova mo, ɔluakɛ ɔle kpalɛ;+Ye ɛlɔlɛ kpundii ne wɔ ɛkɛ ne dahuu.+ 2 Bɛmaa bɛdabɛ mɔɔ Gyihova ɛlie* bɛ la ɛha ɛhye,Bɛdabɛ mɔɔ yelie bɛ yevi kpɔvolɛ ne asa anu,*+ 3 Bɛdabɛ mɔɔ ɔboɔboale bɛ nloa ɔvile azɛlɛ ne mɔ azo,+Ɔvile aduduleɛ nee adɔleɛ,Ɔvile sɔlɔ nee nyiakɛ la.+ 4 Bɛkpɔsɛkpɔsale fienemgbole ne anu, ɛsɛlɛ ne azo;Bɛannwu adenle bɛangɔ suakpole mɔɔ bɛbadɛnla zolɛ la azo. 5 Ɛhɔne nee nzuhɔne hunle bɛ;Ɛvɛlɛ ngome maanle bɛ nye zo bulule bɛ.* 6 Bɛzunle bɛvɛlɛle Gyihova wɔ bɛ anwongyelelɛ nu;+Ɔliele bɛ ɔvile bɛ ngyegyelɛ ne anu.+ 7 Ɔvale bɛ ɔluale adenle fɔɔnwo zo+Ɔrale suakpole mɔɔ bɛbadɛnla zolɛ la azo.+ 8 Bɛmaa menli ɛyɛ Gyihova mo+ wɔ ye ɛlɔlɛ kpundii ne,Nee ye nwanwane gyima ne mɔ mɔɔ yeyɛ yemaa alesama la ati.+ 9 Ɔluakɛ yemaa mɔɔ nzuhɔne ɛlɛku ye* la nzuleNa yemaa mɔɔ* ɛhɔne ɛlɛku ye la ɛnyia ninyɛne mgbalɛ.+ 10 Ɛnee bie mɔ de awozinli kabii nu,Pilizama mɔɔ bɛguale bɛ kyeenyi na bɛnwunle amaneɛ. 11 Ɔluakɛ bɛdele Nyamenle edwɛkɛ ne anwo atua;Bɛambu Anwuma Anwumanli ne folɛdulɛ ne bie.+ 12 Ɔti ɔluale ngyegyelɛ zo ɔbɛlɛle bɛ ahonle ne aze;+Bɛguale aze na bɛannyia awie amboa bɛ. 13 Bɛzunle bɛvɛlɛle Gyihova kɛ ɔboa bɛ wɔ bɛ anwongyelelɛ nu;Ɔliele bɛ ɔvile bɛ ngyegyelɛ ne anu. 14 Ɔyele bɛ ɔvile awozinli kabii nu,Na ɔtetele bɛ kyeenyi ne mɔ anu.+ 15 Bɛmaa menli ɛyɛ Gyihova mo wɔ ye ɛlɔlɛ kpundii ne,+Nee ye nwanwane gyima ne mɔ mɔɔ yeyɛ yemaa alesama la ati. 16 Ɔluakɛ yebubu kɔbele nlenkɛ ne mɔNa yepepɛ nlenkɛ nzi mbulalɛ ne mɔ anu.+ 17 Bɛyɛle ahoasea na bɛnwunle amaneɛ+Ɔlua bɛ mɛladonlɛ nee bɛ nvonleɛ ne mɔ ati.+ 18 Bɛ ti akunlu amba aleɛ biala azo;*Bɛbikyele ewule nlenkɛ mgbole ne mɔ anloa. 19 Bɛzunle bɛvɛlɛle Gyihova kɛ ɔboa bɛ wɔ bɛ anwongyelelɛ nu;Ɔliele bɛ ɔvile bɛ ngyegyelɛ ne anu. 20 Ɔzoanle ye edwɛkɛ ne ɔmaanle ɔyɛle bɛ ayile+Yɛɛ ɔyele bɛ ɔvile kuma ne mɔɔ bɛdɔle nu la anu. 21 Bɛmaa menli ɛyɛ Gyihova mo wɔ ye ɛlɔlɛ kpundii ne,Nee ye nwanwane gyima ne mɔ mɔɔ yeyɛ yemaa alesama la ati. 22 Bɛmaa bɛva moyɛlɛ bɛbɔ afɔle+Na bɛva anyelielɛ bɛbɔ ye gyima ne mɔ nolo. 23 Bɛdabɛ mɔɔ bɛfa meli bɛdua nyevile zo,Mɔɔ bɛdi gua wɔ azule mgbole ne mɔ azo la,+ 24 Bɛnwu Gyihova gyima ne mɔNee ye nwanwane gyima ne mɔ wɔ nyevile ne anu;+ 25 Kɛzi ɔdua ye edwɛkɛ zo ɔmaa ahumu tu,+Na ɔmaa nyevile azɛlɛkye bu la. 26 Azɛlɛkye ne mɔ fa bɛ kɔ anwuma;Na bɛfi bɛ aze wɔ kuma ne mɔ anu. Bɛ ahonle tu* ɔlua munzule mɔɔ ɛlɛba arado bɛ la ati. 27 Bɛyɛ tindaanwu na bɛtudu kɛ nzabovoma,Na bɛ mɔdenlebɔlɛ kɔsɔɔti yɛ mgbane.+ 28 Akee bɛsu bɛfɛlɛ Gyihova wɔ bɛ anwongyelelɛ nu,+Na ɔdie bɛ ɔfi bɛ ngyegyelɛ ne anu. 29 Ɔmaa ahumu ne gua dii;Nyevile azɛlɛkye ne mɔ yɛ ngungoonwu.+ 30 Saa bɛgua dii a bɛdi fɛlɛko,Na ɔfa bɛ ɔkɔ habɔ* ne mɔɔ bɛkulo kɛ bɛkɔ zo la azo. 31 Bɛmaa menli ɛyɛ Gyihova mo wɔ ye ɛlɔlɛ kpundii ne,Nee ye nwanwane gyima ne mɔ mɔɔ yeyɛ yemaa alesama la ati.+ 32 Bɛhanvo ye wɔ menli mɔɔ ɛyia nu la anu,+Na bɛye ye ayɛlɛ wɔ mgbanyima ne mɔ ayia ne abo. 33 Ɔmaa azule kakyi ɛsɛlɛNa ɔmaa nzubula kakyi azɛlɛ resee.+ 34 Ɔmaa azɛlɛ mɔɔ kye aleɛ la kakyi ngyenle azɛlɛ,+Ɔlua menli mɔɔ de ɛkɛ ne la amumuyɛyɛlɛ ne ati. 35 Ɔmaa ɛsɛlɛ kakyi nzubula dɔɔnwo,Yɛɛ ɔmaa azɛlɛ resee kakyi nzule ɛvileka.+ 36 Ɔmaa bɛdabɛ mɔɔ ɛhɔne ku bɛ la tɛnla ɛkɛ,+Amaa bɛakyekye suakpole bɛadɛnla zolɛ.+ 37 Bɛdua ma wɔ ɛya nu na bɛyɛ vanye egyinli+Mɔɔ so ma dɔɔnwo la.+ 38 Ɔyila bɛ na bɛ nwo so kpalɛ;Ɔmmaa bɛ nlankɛ ne mɔ azo ɛnde.+ 39 Noko nzisi, amaneɛnwunlɛ nee nyanelilɛ ti,Bɛ nwo ka ekyii na bɛbɛlɛ bɛ aze bieko. 40 Ɔmbu menli titiliNa ɔmaa bɛkpɔsɛkpɔsa azɛlɛ mɔɔ ɛdɔ mgbane mɔɔ adenle ɛnla zolɛ la azo.+ 41 Noko ɔbɔ ehyiavolɛma anwo bane* ɔfi nzisi nwo+Na ɔmaa bɛ mbusua anwo so kɛ mboane ekpunli. 42 Tenlenema nwu ɛhye na bɛdi fɛlɛko;+Noko amumuyɛma kɔsɔɔti ka bɛ nloa to nu.+ 43 Awie biala mɔɔ ze nrɛlɛbɛ la bayɛ ninyɛne ɛhye mɔ nzonlɛ+Na yeadwenle Gyihova ɛlɔlɛ kpundii ne anwo kpalɛ.+\n^ Anzɛɛ “ɛkpɔne.”\n^ Anzɛɛ “bɛ ɛkɛla anye zo bulule ye.”\n^ Anzɛɛ “ɛkɛla mɔɔ nzuhɔne ɛlɛku ye kpole kpalɛ.”\n^ Anzɛɛ “ɛkɛla mɔɔ.”\n^ Anzɛɛ “Bɛ ɛkɛla hyile aleɛ biala.”\n^ Anzɛɛ “Bɛ ɛkɛla ahonle tu.”\n^ Anzɛɛ “ɔfa bɛ ɔsie anwuma,” ɛhye kile, ɔmmaa bɛ sa ɛnga bɛ.


2 Samoɛle 12 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Tɔ Zo Nwiɔ 12:1-31\nNeetan hwile Devidi anyunlu (1-15a)\nBate-hyiba ara ne wule (15b-23)\nBate-hyiba wole Sɔlɔmɔn (24, 25)\nBɛho bɛva Amɔnoma suakpole Relaba (26-31)\n12 Ɔti Gyihova zoanle Neetan+ wɔ Devidi ɛkɛ. Ɔhɔle ɔ+ nwo ɛkɛ na ɔzele ye kɛ: “Ɛnee menli nwiɔ wɔ sua bie azo, ko le sukoavolɛ yɛɛ ko le ehyianli. 2 Ɛnee sukoavolɛ ne lɛ mboane nee nlankɛ dɔɔnwo kpalɛ;+ 3 noko ehyianli ne ɛnlɛ ɛhwee kɛ boane belɛ ekyi ko mɔɔ ɔdɔle la.+ Ɔnleanle ye, na ɔ nee ye nee ɔ mra mrenyia ne mɔ bɔle nu nyinle. Aleɛ ekyi mɔɔ ɔlɛ la bie a ɔdi a, yɛɛ ɔno ye kanrɛlɛ ne anu na ɔda ɔ sa zo. Ɔyɛle kɛ ɔ ra raalɛ la. 4 Nzinlii, sukoavolɛ ne nyianle ɛyɛvolɛ, noko yeanva ye mboane anzɛɛ ye nlankɛ ne mɔ bie yeando aleɛ yeammaa adendulɛnli ne mɔɔ ɛra ɔ nwo ɛkɛ ne la. Emomu, ɔhyele ehyianli ne boane ne ɔdonle aleɛ ɔmaanle nrenyia ne mɔɔ ɛra ɔ nwo ɛkɛ ne la.”+ 5 Na Devidi vale nrenyia ne anwo ɛya kpole, na ɔzele Neetan kɛ: “Mekɛ ala mɔɔ Gyihova de aze la,+ nrenyia ne mɔɔ yɛle ɛhye la fɛta ewule! 6 Na kɛmɔ ɔyɛle ɛhye na yeanze anwunvɔne* la ati, ɔwɔ kɛ ɔtua boane ne kakɛ fane nna.”+ 7 Akee Neetan zele Devidi kɛ: “Nrenyia ne a le ɛdawɔ! Edwɛkɛ mɔɔ Gyihova, Yizilayɛ Nyamenle ne ɛha la ɛne: ‘Medame a memkpokpale wɔ kɛ Yizilayɛ+ belemgbunli na menliele wɔ menvile Sɔɔlo asa anu a.+ 8 Menvale ɛ menle sua+ ne memaanle wɔ na menvale ɛ menle aye+ mɔ menwulale ɛ sa nu, yɛɛ menvale Yizilayɛ nee Dwuda+ memaanle wɔ. Na saa yemɔ le ekyi bɔbɔ a, anrɛɛ mebahulo kɛ mebava dɔɔnwo meaboka nwo meamaa wɔ.+ 9 Duzu ati a wɔanli Gyihova edwɛkɛ zo na ɛyɛle ɛtane wɔ ɔ nye zo ɛ? Wɔva konle dadeɛ wɔhu Hɛtenli Yulaya!+ Akee mɔɔ wɔva Amɔnoma+ konle dadeɛ ne wɔhu ye wɔwie la, wɔva ɔ ye wɔyɛ ɛ ye.+ 10 Konle dadeɛ ɛnrɛvi wɔ sua+ nu ɛlɛ, ɔluakɛ wɔambu me bie na wɔva Hɛtenli Yulaya aye wɔyɛ ɛ ye.’ 11 Edwɛkɛ mɔɔ Gyihova ɛha la ɛne: ‘Nea, mebamaa munzule vi wɔ sua+ nu ara ɛ nwo zo; na mebava ɛ ye mɔ meamaa ɛ gɔnwo nrenyia wɔ ɛdawɔ mumua ne ɛ nye zo+ na ɔ nee ɛ ye mɔ ala ewia henlema.+ 12 Wɔmɔ ɛyɛle ye fealeranu,+ noko mebayɛ ɛhye wɔ Yizilayɛma kɔsɔɔti anyunlu ewia henlema.’” 13 Akee Devidi zele Neetan kɛ: “Meyɛ ɛtane metia Gyihova.”+ Neetan buale Devidi kɛ: “Gyihova noko ɛva wɔ ɛtane ɛhyɛ wɔ.*+ Ɛnrɛwu.+ 14 Noko kɛmɔ wɔambu Gyihova fee wɔ edwɛkɛ ɛhye anu la ati, kakula ne mɔɔ wɔwo ye la bawu.” 15 Akee Neetan hɔle sua nu. Na Gyihova bɔle kakula ne mɔɔ Devidi nee Yulaya aye ne wole ye la, na ɔ nwo dole ye. 16 Devidi bodole nɔhalɛ Nyamenle ne maanle kakula ne. Devidi hyele ɛhɔne, na nɔɔzo biala, ɛnee ɔda azɛlɛ nwo.+ 17 Yemɔti ye sua nu ɛkɛ ne mgbanyima ne mɔ ragyinlanle ɔ nwo ɛkɛ na bɛbɔle mɔdenle kɛ bɛmaa ye zo bɛavi azɛlɛ ne anwo, noko yeamkponle yɛɛ ɔ nee bɛ anli debie. 18 Kenle nsuu ne azo, kakula ne wule, na ɛnee Devidi azonvolɛ ne mɔ sulo kɛ bɛkɛha bɛkɛhile ye kɛ kakula ne ɛwu. Bɛhanle kɛ: “Mekɛ mɔɔ kakula ne de aze la, yɛ nee ye dendɛle noko yeandie yɛ. Ɔti kɛ ɔkɛyɛ na yɛaha yɛahile ye kɛ kakula ne ɛwu ɛ? Bie a ɔbayɛ debie mɔɔ ɛnle kpalɛ la.” 19 Mɔɔ Devidi nwunle kɛ ye azonvolɛ ne mɔ ɛlɛyɛ huhuhuhu la, ɔnwunle kɛ kakula ne ɛwu. Devidi bizale ye azonvolɛ ne mɔ kɛ: “Kakula ne ɛwu ɔ?” Bɛbuale kɛ: “Ɛhɛe, yewu.” 20 Yemɔti Devidi vi azɛlɛ ne anwo dwazole. Ɔbiale na ɔvale nwole ɔkpokpale ɔ nwo,+ ɔhakyile ye tɛladeɛ ne na ɔhɔbutule ɔ nyunlu aze wɔ Gyihova sua+ nu ɛkɛ. Akee ɔhɔle sua nu* na ɔmaanle bɛvale aleɛ bɛrɛlɛle ye na ɔlile. 21 Ye azonvolɛ ne mɔ bizale ye kɛ: “Duzu ati a ɛyɛle ɛhye a? Mekɛ mɔɔ kakula ne de aze la, ɛhyele ɛhɔne na ɛhɔle zo ɛzunle, noko kakula ne wule ala la, wɔdwazo wɔli debie.” 22 Ɔbuale kɛ: “Mekɛ mɔɔ kakula ne de aze la, mengyele ɛhɔne+ na mengɔle zo menzunle na menganle ye me ti anu kɛ, ‘Nwane a ze kɛ bie a Gyihova banwu me anwunvɔne na yeamaa kakula ne adɛnla ngoane nu a?’+ 23 Kɛkala mɔɔ yewu la, duzu ati a ɔwɔ kɛ mekye ɛhɔne a? Mebahola meava ye meazia meara bieko ɔ?+ Medame a mebahɔ ɔ nwo lɔ a,+ noko yemɔ, ɔnrɛzia ɔnrɛra me nwo ɛke.”+ 24 Akee Devidi kyekyele ɔ ye Bate-hyiba+ arɛle. Ɔhɔle ɔ nwo ɛkɛ na ɔ nee ye lale. Nzinlii, ɔwole ralɛ nrenyia, na ɔdonle ye Sɔlɔmɔn.*+ Na Gyihova hulole ye,+ 25 na ɔdole ngapezonli Neetan+ nrɛlaleɛ kɛ ɔhɔdo ye Gyɛdedaya,* ɔlua Gyihova ati. 26 Dwowabe hɔle zo honle wɔ Amɔnoma+ sua Relaba+ azo, na ɔlile dehelɛ suakpole ne* azo konim.+ 27 Ɔti Dwowabe zoanle menli maanle bɛhɔzele Devidi kɛ: “Mehɔ Relaba+ anwo zo, na meho meva nzule suakpole ne.* 28 Yemɔti boɔboa sogyama mɔɔ ɛha la anloa na bɛho bɛtia suakpole ne na bɛli zolɛ konim. Tɛ ye zɔ a, medame a mebali zolɛ konim na mealie nwolɛ nganvolɛ a.”* 29 Yemɔti Devidi boɔboale sogyama ne kɔsɔɔti anloa na ɔhɔle Relaba na ɔhɔhonle ɔlile zolɛ konim. 30 Akee ɔdule Malekam abotile ne ɔvile ɔ ti zo. Ye ɛlomboɛ le nvutuke talɛnte ko,* yɛɛ awolɛ mɔɔ sonle bolɛ la wɔ nu, na bɛvale bɛzoale Devidi. Eza ɔsesale ninyɛne dɔɔnwo+ ɔvile suakpole ne azo ɔhɔle.+ 31 Na ɔvale menli mɔɔ wɔ zolɛ la ɔrale na ɔmaanle bɛvale sɛlada bɛkpukekpukele awolɛ, bɛvale mbulalɛ mɔɔ anloa yɛ nla la nee akuma bɛyɛle gyima na bɛguale belekese. Kɛ ɔyɛle Amɔnoma azuamgbole kɔsɔɔti la ɛne. Akee Devidi nee sogyama ne amuala ziale rale Gyɛlusalɛm.\n^ Anzɛɛ “na ɔ kunlu anyelɛyela ye.”\n^ Anzɛɛ “ɛmaa wɔ ɛtane ne ɛpɛ nu.”\n^ Ɔvi Hibulu edwɛkɛkpɔkɛ mɔɔ kile “Anzodwolɛ” la anu.\n^ Ɔ bo kile “Awie Mɔɔ Gyaa Kulo Ye.”\n^ Anzɛɛ “belemgbunlililɛ suakpole ne.”\n^ Ɔbahola yeayɛ ɛleka mɔɔ suakpole ne azo amra nyia bɛ nzule la.\n^ Hibulu aneɛ nu, “na bɛava me duma bɛado zolɛ.”\n2 Samoɛle 12


Bɛli Nɔhalɛ Bɛmaa Bɛ Nwo | Wɔ Abusua Anyelielɛ\n“Mɔɔ Nyamenle ɛha ɛbɔ nu la, awie biala mmakpakye nu.”—Maake 10:9\nGyihova kpondɛ kɛ ‘yɛdi nɔhalɛ.’ (Malakae 2:16) Ɛhye anwo hyia wɔ wɔ agyalɛ ne anu, ɔluakɛ saa ɛdi nɔhalɛ a yɛɛ wɔ bokavolɛ ne balie wɔ ali a. Na yemɔ noko a bamaa ɛlɔlɛ adɛnla bɛ avinli a.\nƐnɛ, nɔhalɛlilɛ ɛnle agyalɛ dɔɔnwo anu. Amaa wɔabɔ wɔ agyalɛ ne anwo bane la, ɔwɔ kɛ ɛyɛ ninyɛne nwiɔ.\n1 MAA WƆ AGYALƐ NE ƐHYIA WƆ KPALƐ\nMƆƆ BAEBOLO NE KA LA: “Bɛnwu mɔɔ le kpalɛ la.” (Felepaema 1:10) Ninyɛne mɔɔ le kpalɛ anzɛɛ anwo hyia kpalɛ wɔ wɔ ɛbɛlabɔlɛ nu la ko a le wɔ agyalɛ ne. Ɔwɔ kɛ ɛmaa nwolɛ kyia wɔ.\nGyihova kpondɛ kɛ ɛfa wɔ adwenle ɛsie wɔ bokavolɛ ne anwo zo na ɛ nee ye ‘bɛ nye die.’ (Nolobɔvo ne 9:9) Gyihova ɛhile kɛ ɔnle kɛ ɛbu ɛ nye ɛgua wɔ bokavolɛ ne anwo zo, emomu, ɔkpondɛ kɛ bɛyɛ ninyɛne mɔɔ bamaa bɛ nye alie la. (1 Kɔlentema 10:24) Maa wɔ bokavolɛ ne ɛde nganeɛ kɛ ɔ nwo hyia wɔ.\nNea kɛ ɛ nee ye babɔ nu ayɛ ninyɛne dahuu, na nyia mekɛ maa ye\nMmadwenle ɛ ngome ɛ nwo\n2 BƆ WƆ AHONLE NWO BANE\nMƆƆ BAEBOLO NE KA LA: “Saa nrenya nea raalɛ maa ɔ nwo dɔ ye a ɛnee yeva ye wɔ ye ahonle nu.” (Mateyu 5:28) Saa nrenya bie kɔ zo dwenle ninyɛne zɛhae mɔ anwo a, yɛbahola yɛaha kɛ ɔnli nɔhalɛ ɔmmaa ye bokavolɛ ne.\nGyihova se: “Bɔ wɔ ahonle nwo bane.” (Mrɛlɛbulɛ 4:23, NW; Gyɛlɛmaya 17:9) Ɔwɔ kɛ ɛnea ninyɛne mɔɔ ɛmaa ɛ nye nea la boɛ. (Mateyu 5:29, 30) Dwobu nee ɔ nye yɛle ngyekyeleɛ kɛ ɔnrɛnlea raalɛ gyɛne ɔnrɛhulo ye. Sukoa ye neazo ne. (Dwobu 31:1) Bɔ kpɔkɛ kɛ ɛnrɛnlea nla nwo nvoninli. Eza bɔ mɔdenle kɛ ɛnrɛnyia awie gyɛne anwo ɛhulolɛ.\nMaa awie biala ɛnwu ye kɛ ɛ nee wɔ bokavolɛ ne ala a kɔ a\nDwenle wɔ bokavolɛ ne nganeɛdelɛ nwo, na pɛ agɔnwolɛvalɛ biala mɔɔ ɔgyegye ye la anu\nDi nɔhalɛ maa ɛ nwo na nwu wɔ sinlidɔlɛ. (Edwɛndolɛ 15:2) Mmase nyiane kɛ ɛbakpondɛ moalɛ. (Mrɛlɛbulɛ 1:5) Bɔ mɔdenle ko tia atiakunluwɔzo ɛtane. Mmamaa ɛ sa nu to. (Mrɛlɛbulɛ 24:16) Gyihova bayila mɔdenle mɔɔ ɛbɔ ɛdi nɔhalɛ ɛmaa wɔ bokavolɛ ne la azo.\nKɛ ɔkɛyɛ na meanyia mekɛ meamaa me bokavolɛ ne ɛ?\nAsoo me gɔnwo kpalɛ kpalɛ a le me bokavolɛ ne?\nFa nwa awie Fa nwa awie Bɛli Nɔhalɛ Bɛmaa Bɛ Nwo


Ye Ayile A Le Nyamenle Ɛzonlenlɛ! | Debiezukoalɛ\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Isoko Italian Japanese Kannada Kazakh Kikongo Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luo Malagasy Malay Maltese Marathi Maya Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tatar Telugu Tetun Dili Thai Tigrinya Tiv Totonac Tshiluba Tsonga Turkish Twi Ukrainian Umbundu Urdu Uzbek Venda Vietnamese Waray-Waray Wolaita Xhosa Yoruba Zulu\nYe Ayile A Le Nyamenle Ɛzonlenlɛ!\nMekɛ mɔɔ adekpakyelɛma nwiɔ bie wolole awuke bie mɔɔ wɔ Kenya anu la, nrenya ekyii bie mɔɔ bɛnwunle kɛ ɔla ɛkpa zo la yɛle bɛ azibɛnwo. Ɛnee ye anwuma le ekyii bie, na ɔ sa le nzinrenzinra. Mɔɔ bɛhilele ye Nyamenle ɛwɔkɛ mɔɔ yebɔ kɛ “abuburama bawuluwulu kɛ ahɛtɛboɛ” la, nrenya ɛhye anye liele kpalɛ.—Aye. 35:6.\nAdekpakyelɛma ne nwunle kɛ bɛvale mbowule nu ewule bie bɛwole Onesmus mɔɔ ɛnee yebo ɛvolɛ 30 la. Ye mbowule nu ɛnyɛ se, yemɔti debie ɛsesebɛ ekyi ka ye a ɛnee ɔlɛbubu. Ɔluakɛ ye ewule ne ayile ɛnle ɛkɛ la ati, ɛnee Onesmus anye la kɛ ɔbade nyane na yeadɛnla abuburama ebia nu ye ngoane mekɛ kɔsɔɔti.\nOnesmus maanle bɛ nee ye zukoale Baebolo ne. Noko akee, ɛnee ye mame ɛngulo kɛ ɔkɛhɔ Keleseɛnema nyianu, ɔluakɛ ɛnee ɔdwenle kɛ ɔbamaa yeaboda na ye nyane ne ayɛ kpole. Yemɔti mediema hyele nyianu ne edwɛkɛ ne guale apawa zo maanle Onesmus diele ye wɔ sua nu. Mɔɔ Onesmus zukoale debie siane nnu la, ɔyɛle kɛ ɔbahɔ debiezukoalɛ ɔnva nwo ngyegyelɛ biala mɔɔ ɔbara la.\nAsoo debiezukoalɛ mɔɔ ɔhɔle la manle Onesmus nyane ne yɛle kpole ɔ? Yeanyɛ zɔ fee. Onesmus ka kɛ, “Me nyane ne mɔɔ ɛnee mete la bɔle ɔ bo kɛ ɔka aze wɔ debiezukoalɛ bo.” Ɔdwenlenle kɛ ye diedi fofolɛ ne ɛmaa yenyia ahomeka. Onesmus mame nwunle nzenzaleɛ mɔɔ ɛra ɔ ra ne anu la, ɔvale anyelielɛ ɔliele ɔdole nu kɛ bɛ nee ye ɛzukoa Baebolo ne. Ɔka kɛ, “Me ra ne ayile a le Nyamenle ɛzonlenlɛ.”\nYeangyɛ, Onesmus rayɛle nolobɔlɛnli mɔɔ bɛtɛsɔnenle ye. Ɔliele ɛzɔnenlɛ na kɛkala ɔlɛsonle kɛ asafo nu sonvolɛ. Ɔnva nwo kɛ Onesmus agyakɛ nee ɔ sa ko ɛnyɛ gyima la, ɔlɛ ɛhulolɛ kɛ ɔbayɛ mɔɔ ɔbahola la wɔ Gyihova ɛzonlenlɛ nu. Ɛnee ɔkulo kɛ ɔyɛ adekpakyelɛ boavolɛ, noko ɔhwehwenle ɔ bo aze. Duzu ati ɔ? Ɔluakɛ ɛnee ɔze kɛ kyesɛ awie pia ye ɛhwili ne na yeadu ɔ bo. Mɔɔ ɔvale ye ngyegyelɛ ne ɔdole ɔ mediema Keleseɛnema anyunlu la, bɛbɔle ɛwɔkɛ kɛ bɛbaboa ye. Bɛlile bɛ ɛwɔkɛ zo na bɛboale Onesmus bɛmanle ɔyɛle adekpakyelɛ boavolɛ.\nƐhulolɛ mɔɔ ɛnee Onesmus lɛ kɛ ɔbayɛ dahuu adekpakyelɛ la noko maanle ɔdwenlenle ngyegyelɛ ko ne ala anwo. Noko akee, kenle ko bie, alehyenlɛ ne anu tɛkese ne maanle ye anwosesebɛ mɔɔ ɔhyia la. Ɛnee edwɛkɛ ne wɔ Edwɛndolɛ 34:8: “O bɛzɔ [Gyihova] bɛnlea na bɛkɛnwu kɛ ɔle kpalɛ!” Mɔɔ Onesmus dwenlenle edwɛkɛ ne anwo la, ɔzile kpɔkɛ kɛ ɔbayɛ dahuu adekpakyelɛ. Kɛkala ɔfa kenle nna ɔkɔ daselɛlilɛ dapɛne ne anu, na ɔlɛ Baebolo sukoavoma dɔɔnwo mɔɔ bɛlɛnyia anyuhɔlɛ wɔ sunsum nu a. Ɔhɔle Adekpakyelɛ Ɛzonlenlɛ Sukulu ne bie wɔ ɛvolɛ 2010 ne. Onesmus anye liele kpole wɔ mekɛ mɔɔ ɔnwunle kɛ mediema mrenya nwiɔ ne mɔɔ ralile ye daselɛ la anu ko boka ye kilehilevolɛma ne anwo la!\nKɛkala, Onesmus awovolɛ ɛnde aze, noko mediema mrenya nee mraalɛ mɔɔ bɛwɔ ye asafo ne anu la maa ɔnyia ye ngyianlɛdeɛ kɔsɔɔti. Ɔ nye sɔ nyilalɛ mɔɔ ɔlɛ ye kɛkala la amuala, na ɔ nye la kɛ mekɛ bie ɛlɛba mɔɔ ‘awie biala ɛnrɛha kɛ, “Me nwo ɛdo me” a.’—Aye. 33:24.\nFa nwa awie Fa nwa awie Ye Ayile A Le Nyamenle Ɛzonlenlɛ!


Mediema Agɔnwolɛvalɛ: Nzɔne Ati A Ɔwɔ Kɛ Bɛtɛnla Anzodwolɛ Nu A? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Belize Kriol Brazil Mumule Aneɛ Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitumbuka Croatian Czech Danish Dutch Ecuador Mumule Aneɛ English Estonian Ewe Fijian Finnish French Georgian German Giliki Haitian Creole Hausa Hibulu Hiligaynon Hindi Hindi (Roman) Hungarian Iban Icelandic Iloko Indonesian Italian Japanese Kachin Kamba Kazakh Kazakh (Arabic) Kiluba Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Portuguese (European) Romanian Russian Sepedi Serbian (Cyrillic) Serbian (Roman) Setswana Shona Sidama Sinhala Slovak Slovenian Spanish Sunda Swahili Swedish Tagalog Tatar Telugu Thai Tigrinya Tsonga Turkish Turkmen Twi Ukrainian Umbundu Uzbek Uzbek (Roman) Vietnamese Welsh Xhosa Yoruba Zulu\nƐkulo bɛ edwɛkɛ noko ɔyɛ a bɛka wɔ ɛya\nNinyɛne nwiɔ mɔɔ ɔ ti ɔwɔ kɛ bɛtɛnla anzodwolɛ nu la\nBɛta bɛka kɛ ɛ mediema a le “agɔnwolɛ kpalɛ nee ɛtane mɔɔ ɛbahola wɔanyia a.” Ɛkulo bɛ edwɛkɛ, yɛɛ bɛdabɛ noko bɛkulo wɔ edwɛkɛ—noko ɔdwu mekɛ ne bie a ɛngola ɛ nee bɛ ɛndɛnla anzodwolɛ nu. Helena mɔɔ ɛnyia ɛvolɛ 18 la ka kɛ, “Me diema nrenyia ne ka me ɛya. Ɔze mɔɔ ɔyɛ anzɛɛ ɔka a mebava ɛya a.”\nBɛbahola bɛaziezie akɛsakɛsa mɔɔ ba mediema avinli la ɔlua adawubɔlɛ nee ngyehyɛleɛ kpalɛ zo. Kɛ neazo la:\nBie a mediema mrenyia nwiɔ mɔɔ bɛwɔ sua ko anu la bali butule. Nzɔne a baboa a? Ɔwɔ kɛ bɛsukoa kɛ bɛbapɛ zo anzɛɛ bɛbali nwolɛ gyima. Akee bɛva Baebolo ngyinlazo mɔɔ wɔ Luku 6:31 la bɛli gyima.\nNgakula mraalɛ nwiɔ mɔɔ bɛle mediema la biala bahola “ava” ɔ gɔnwo tɛladeɛ awula mɔɔ ɔmbiza nwolɛ adenle a. Nzɔne a baboa a? Bɛdɛnla aze bɛzuzu nwo na bɛva ɛweɛne mɔɔ fɛta la bɛdo nwo. Bɛva Baebolo ngyinlazo mɔɔ wɔ 2 Temɔte 2:24 la bɛli gyima.\nƆdwu mekɛ ne bie a, akɛsakɛsa mɔɔ wɔ mediema avinli la yɛ ɛzulolɛ yɛɛ ɔkola ɔfa ngyegyelɛ kpole ɔba. Suzu neazo nwiɔ mɔɔ wɔ Baebolo ne anu la anwo:\nMeleam nee Aalɔn anyebolole bɛ diema Mosisi na mɔɔ vile nu rale la yɛ alɔbɔlɛ kpalɛ. Kenga nwolɛ edwɛkɛ wɔ Ɛdianlɛ 12:1-15. Akee biza ɛ nwo kɛ: ‘Duzu a menyɛ na me nye ambolo me mediema ne mɔ a?’\nKeen vale ɛya kpole na ɔhunle ɔ diema Ebɛle. Kenga nwolɛ edwɛkɛ wɔ Mɔlebɛbo 4:1-12. Akee biza ɛ nwo kɛ: ‘Saa me nee me mediema ɛlɛdi edwɛkɛ bie a, kɛzi mebahomo me ɛya zo ɛ?’\nNinyɛne nwiɔ mɔɔ ɔti ɔwɔ kɛ bɛtɛnla anzodwolɛ nu la\nƆnvale nwo kɛ bie a ɔyɛ se kɛ ɛ nee ɛ mediema badɛnla anzodwolɛ nu la, ninyɛne nwiɔ bie ati a ɔwɔ kɛ ɛbɔ mɔdenle a.\nƆkile kɛ wɔ adwenle ɛdi. Kakula nrenyia bie mɔɔ bɛfɛlɛ ye Alex la ka kɛ: “Ɛnee mefa me mediema mraalɛ nwiɔ ne anwo ɛya ndɛndɛ. Noko kɛkala menyia bɛ nwo abotane. Bie a ɛbaha kɛ, me adwenle ɛdi.”\nBaebolo ne ka kɛ: “Sonla mɔɔ ɔkyɛ na yeava ɛya la ndelebɛbo le kpole, na mɔɔ ɛngyɛ na ye ahonle afutu la maa ye koaseayɛlɛ yɛ kpole.”—Mrɛlɛbulɛ 14:29.\nƆtete wɔ ɔmaa kenle bie. Saa ɛngola ɛngyinla ɛ mediema sinlidɔlɛ nloa a, ɛnee kɛ ɔkɛyɛ na ɛ nee ɛ hu anzɛɛ ɛ ye, ɛ gɔnwo gyimayɛvo, wɔ gyima menle, anzɛɛ awie mɔ gyɛne adɛnla anzodwolɛ nu ɛ?\nƐbɛlabɔlɛ nu nɔhalɛ edwɛkɛ: Saa agɔnwolɛvalɛ mɔɔ ɛ nee awie mɔ banyia ye kenle bie la bayɛ boɛ a, ɔbagyinla kɛzi ɛ nee menli tendɛ nee kɛzi ɛsiezie edwɛkɛ la azo, na ɛleka kpalɛ mɔɔ ɛbahola wɔanyia subane ɛhye mɔ la a le wɔ abusua ne anu.\nBaebolo ne ka kɛ: “Bɛbɔ mɔdenle kɛ bɛ nee menli kɔsɔɔti kɛdɛnla anzonudwolɛ nu.”—Wulomuma 12:18.\nAsoo ɛbahyia moalɛ wɔ kɛzi ɛbaziezie akɛsakɛsa mɔɔ ba ɛ nee ɛ mediema avinli la ɔ? Kenga “Mɔɔ ɛ tipɛnema ka la” nee “Ɛ Nee Ɛ Mediema Ɛdɛnla Anzodwolɛ Nu” gyimayɛlɛ kɛlata ne mɔɔ boka nwo la.”\n“Ɔnla aze kɛ me nee me mediema mraalɛ nsa ne badɛnla anzodwolɛ nu. Noko, meranwu ye kɛ bɛdabɛ a bɛze me kpalɛ a yɛɛ bɛbahola bɛaboa me dahuu a.”—Jessica.\n“Ɔyɛ a meka me diema nrenyia ne ɛya yɛɛ ɔdaye noko ɔka me ɛya. Noko, mekulo ye edwɛkɛ kpalɛ. Ɔdaye a dahuu ɔmaa me anwosesebɛ a. Me nye die ye akɛnrasesebɛ ne anwo—ɔmmaa ɔ sa nu ɛndo ndɛndɛ yɛɛ dahuu ɔbɔ mɔdenle kɛ ɔbayɛ debie biala mɔɔ ɔbahola la.”—Tyler.\n“Dahuu mekulo kɛ me nee menli tɛnla, yemɔti me nye die kɛ melɛ mediema mrenyia nwiɔ a. Ɔluakɛ bɛle mrenyia la ati, yemaa menwu kɛzi me nee menli mɔɔ asolo bɛ awodeɛ badɛnla la. Me ti ɛyɛ boɛ kɛ melɛ mediema mrenyia ɛhye mɔ a.”—Cameo.\nƐ Nee Ɛ Mediema Ɛdɛnla Anzodwolɛ Nu\nNgɛlɛlera nnu mɔɔ baboa wɔ mekɛ mɔɔ awie kɛha wɔ ɛya la.\nFa nwa awie Fa nwa awie Nzɔne Ati A Ɔwɔ Kɛ Me Nee Me Mediema Tɛnla Anzodwolɛ Nu A?\nijwyp edwɛkɛ 57


Mgbanyinli—Asoo Bɛbamaa “Mɔɔ Ɛvɛ La” Anwosesebɛ? | Debiezukoalɛ\nAngela, * le adiema raalɛ mɔɔ ɔtɛgyale, yenyia ɛvolɛ 30 nee ekyi, yɛɛ ɔsulo debie ekyii. Ɔlɛkendɛ mgbanyima ne mɔ. Duzu edwɛkɛ a bɛbaha bɛahile ye a? Nɔhalɛ, debiezukoalɛ bie mɔ ɛkpa ɔ ti, noko gyima mɔɔ yeyɛ yemaa menli mɔɔ anye ɛvi wɔ kenle ne anu amuala la, ɛmaa yevɛ kpalɛ. Ye mame anwodolɛ ne anwo adwenleadwenle noko ɛlɛgyegye ye.\nSaa ɛlɛkɔ wɔahɔkpɔla Angela a, anrɛɛ kɛzi ɛbamaa sonla ɛhye “mɔɔ ɛvɛ la” anwosesebɛ ɛ? (Gyɛ. 31:25) Mɔɔ lumua la, anrɛɛ kɛzi ɛbaziezie ɛ nwo wɔamaa wɔ ɛkpɔlalɛ ne ayɛ mɔɔ ɔmaa anwosesebɛ ɛ?\nSUZU TƐNLABELƐ MƆƆ Ɛ DIEMA NE WƆ NU LA ANWO\nƆdwu mekɛ ne bie a, ɔlua yɛ gyima anzɛɛ teokelase ɛzonlelilɛ ti, yɛfɛ. Kɛ neazo la, mekɛ mɔɔ bɛyele ɛnyelɛzodeɛnwunlɛ bie bɛhilele ngapezonli Daneɛle na ɔnde ɔ bo la, ɔ ‘nwo bubule ye.’ (Dan. 8:27) Mɔɔ anwumabɔvolɛ Geebeleɛle yele ɔ nwo hilele ye la ɔboale ye. Nyamenle soanvolɛ bie manle Daneɛle nyianle ndelebɛbo, na ɔzile ye adua kɛ Gyihova ɛdie ye modolɛ nzɛlɛle ne, na ‘ɔkulo ye kpole.’ (Dan. 9:21-23) Nzinlii, edwɛkɛ kɛnlɛma bie mɔɔ anwumabɔvolɛ gyɛne hanle la manle ngapezonli ne mɔɔ anwo ɛbubu ye la anwosesebɛ.—Dan. 10:19.\nDumua suzu ɛ mediema tɛnlabelɛ nwo kolaa na wɔahɔkpɔla bɛ\nYemɔti, kolaa na wɔahɔkpɔla adiema bie mɔɔ yevɛ anzɛɛ ɔ sa nu ɛdo la, dumua suzu ye tɛnlabelɛ ne anwo. Duzu ngyegyelɛ a ɔwɔ nu a? Kɛzi ngyegyelɛ ne ɛlɛte ye ɛbolɛ ɛ? Subane kpalɛ boni a ɔda ye ali a? Richard, kpanyinli bie mɔɔ ɛva ɛvolɛ 20 ɛzonle la ka kɛ, “Memaa anwosesebɛ mɔɔ mefa meamaa me mediema la anwo kyia me.” Ɔhanle ɔzɔle zo kɛ, “Saa ɛsuzu bɛ tɛnlabelɛ ne anwo kolaa na wɔahɔ bɛ ɛkɛ a, ɔnyɛ se kɛ ɛbanwu ndenle mɔɔ ɛfa zo a, wɔ anwosesebɛmanlɛ ne bɛali bɛ ngyianlɛ nwo gyima la.” Saa ɛ nee adiema kpanyinli gyɛne a bɛahɔ a, duzu ati a bɛmbɔ nu bɛnzuzu bɛ diema ne anwo a?\nMAA Ɛ MEDIEMA AHONLE ƐDƆ BƐ AZULE NU\nƐbalie wɔado nu kɛ ɔyɛ se kɛ awie baha ye edwɛkɛ. Ndonwo ɛne: Ɔyɛ se ɔmaa ɛ diema kɛ ɔ nee mgbanyima mɔɔ ɛra ye ɛkpɔlalɛ la bali adwelie. Duzu a ɛbayɛ na yeahola yeadendɛ a? Saa ɛfi ahonle nu ɛsele, na ɛka edwɛkɛ kpalɛ ɛkile ye a ɔbaboa. Michael mɔɔ ɛva ɛvolɛ mɔɔ bo 40 ɛzonle kɛ kpanyinli la kɔkpɔla awie a, ɔta ɔbɔ ye edwɛkɛ ne abo kɛ: “Ɛze ɔ, nwolɛ adenle ngɛnlɛma mɔɔ kpanyinli lɛ la anu ko a le kɛ, ɔbahɔkpɔla ɔ mediema wɔ bɛ azua nu amaa yeanwu bɛ kpalɛ. Yemɔti, ɛnee me nye la yɛ ɛkpɔlalɛ ɛhye ade.”\nƐbahola wɔavi ahonle nu wɔayɛ asɔne wɔava wɔabɔ ɛkpɔlalɛ ne abo. Pɔɔlo hanle ɔ mediema diedi, ɛlɔlɛ, nee bɛ kpundiigyinlanlɛ nwo edwɛkɛ wɔ ye nzɛlɛlɛ nu. (1 Tɛs. 1:2, 3) Saa ɛka kɛzi ɛte nganeɛ wɔ subane kpalɛ mɔɔ ɛ diema ne lɛ la anwo edwɛkɛ a, ɛnee ɛlɛsiezie wɔ ahonle nee ye ɛdeɛ ne wɔamaa adawu kpalɛ ɛbɔlɛ. Edwɛkɛ mɔɔ ɛbaha la noko bahola amaa bɛ ahonle adɔ bɛ azule nu. Ray, kpanyinli bie mɔɔ ɔlɛ anwubielɛ la ka kɛ, “Ɔdwu mekɛ ne bie a yɛ kɔsɔɔti yɛ rɛle fi debie kpalɛ mɔɔ yɛlɛyɛ la. Yemɔti saa awie kakye yɛ a, ɔmaa yɛ nye die.”\nBƐVA SUNSUM NU AHYƐLƐDEƐ BƐMAA\nKɛmɔ Pɔɔlo yɛle la, ɛbahola wɔalua Ngɛlɛlera ne anu ngyɛnu ko pɛ bɔbɔ azo wɔava “sunsum nu ahyɛlɛdeɛ” wɔamaa. (Wulo. 1:11) Kɛ neazo la, bie a adiema bie mɔɔ asa nu ɛdo la bade nganeɛ kɛ nvasoɛ ɛnle ɔ nwo zo kɛ edwɛndolɛnli ne mɔɔ vale ɔ nwo dole ‘nwoma kodoku mɔɔ henda esike nu’ anwo la. (Edw. 119:83, 176) Mekɛ mɔɔ wɔhilehile zɔhane edwɛkɛ ne anu sikalɛ wɔwie la, ɛbahola wɔamaa ɛ diema ne anwu kɛ ɛlɛ anwodozo kɛ ɔ rɛle ‘ɛtɛfile’ Nyamenle mɛla ne mɔ.\nAsoo ɛrɛlɛ ne mɔɔ fane dwɛtɛ fufule ne mɔɔ ɔminlinle anwo la ɛnrɛha adiema raalɛ bie mɔɔ ɛhwe ɔ nwo ɛvi asafo ne anwo anzɛɛ yeyɛ bɛtɛɛ la? (Luku 15:8-10) Ɔbayɛ kɛ ezukoa ne mɔɔ minlinle la boka dwɛtɛ fufule dɔɔnwo ne mɔɔ bɛvale bɛyɛle ndweabane ne mɔɔ sonle bolɛ la anwo. Ɛbahola wɔalua zɔhane ɛrɛlɛ ne mɔɔ ɛ nee ye bazuzu nwo la azo wɔamaa yeanwu kɛ ɔboka Keleseɛnema asafo ne anwo. Mekɛ mɔɔ bɛzuzu nwo bɛwie la, ɛbahola wɔazi kɛzi Gyihova dwenle ɔ nwo kɛ ye mboane ngyikyi ne mɔ anu ko la azo.\nYɛ mediema ne mɔ anye die nwo kɛ bɛbahile bɛ adwenle wɔ Baebolo nu edwɛkɛ bie anwo. Yemɔti, ɛ ngomekye mmatendɛ! Ɛkenga ngyɛnu bie mɔɔ fane bɛ tɛnlabelɛ ne anwo la ɛwie a, ɛbahola wɔava edwɛkɛkpɔkɛ anzɛɛ ɛdendɛfoa bie na wɔamaa bɛahile bɛ adwenle wɔ nwo. Kɛ neazo la, saa kpanyinli bie kenga 2 Kɔlentema 4:16 wie a, ɔbahola yeabiza kɛ, “Asoo wɔde nganeɛ ɛlɛ kɛ Gyihova ɛmaa wɔ anwosesebɛ fofolɛ ɔ?” Saa yɛfa adenle ɛhye azo a, yɛbahola ‘yɛamaa yɛ nwo anwosesebɛ.’—Wulo. 1:12.\nYɛ mediema ne mɔ anye die nwo kɛ bɛbahile bɛ adwenle wɔ Baebolo nu edwɛkɛ bie anwo\nEza ɛbahola wɔamaa ɛ gɔnwo diedinli bie ahonle adɔ ye azule nu, ɔlua Baebolo ne anu sonla bie mɔɔ ye tɛnlabelɛ ne le kɛ ye ɛdeɛ ne mɔɔ ɛ nee ye bazuzu ɔ nwo la azo. Awie mɔɔ arɛle ɛbɔ la edwɛkɛ le kɛ Hana anzɛɛ Ɛpafulodaetɛse mɔɔ bɛ rɛle bɔle mekɛ bie anu, noko ɛnee bɛsonle bolɛ wɔ Nyamenle anye zo la. (1 Sam. 1:9-11, 20; Fel. 2:25-30) Saa ɔbayɛ boɛ a, kɛmɔti a ɛ nee ye ɛnzuzu neazo ngɛnlɛma mɔɔ wɔ Baebolo ne anu la bie anwo a?\nBƐDOA ZO BƐKPƆLA BƐ\nSaa ɛtoa zo ɛkpɔla ɛ mediema a, ɔbahile kɛ ɛ nye die bɛ nwo. (Gyi. 15:36) Mekɛ mɔɔ ɛlɛfa wɔ ɛkpɔlalɛ ne wɔara ye awieleɛ la, ɛbahola ɛ nee ye ayɛ daselɛlilɛ nwo ngyehyɛleɛ. Saa Bernard, adiema kpanyinli bie mɔɔ ɔlɛ anwubielɛ la yia adiema mɔɔ yehɔkpɔla ye kenlensa ye la a, ɔfa nrɛlɛbɛ adenle zo ɔtwe ye adwenle ɔkɔ folɛ ne mɔɔ ɔdule ye la azo na ɔbiza ye kɛ, “Kɛzi ninyɛne ɛlɛkɔ ye ɛ, ka kile me?” Saa ɛkile ɔ nwo anyelielɛ wɔ adenle ɛhye azo a, yɛɛ ɛbahola wɔanwu ye saa ɔbahyia moalɛ bieko a.\nMɔɔ tɛla ɛhye la, ɔhyia kɛ yɛ mediema ne mɔ te nganeɛ kɛ yɛdwenle bɛ nwo, yɛte bɛ edwɛkɛ bo, yɛɛ yɛkulo bɛ. (1 Tɛs. 5:11) Ɔlua ɛhye ati, kolaa na wɔahɔkpɔla awie la, nyia mekɛ suzu ɛ diema ne tɛnlabelɛ ne anwo. Yɛ nwolɛ asɔne. Kpa ngɛlɛlera mɔɔ fɛta. Na ɛbanwu edwɛkɛ mɔɔ fɛta mɔɔ ɛbava wɔamaa “mɔɔ ɛvɛ la” anwosesebɛ!


Kɛzi Mebagyinla Atipɛnema Ngyegyelɛ Nloa Ɛ?\nKpuya 10 Mɔɔ Mgbavolɛ Nee Mbɛlɛra Biza La Anwo Mualɛ\nKENGA YE WƆ Abbey Abkhaz Abui Acholi Afrikaans Albanian Altai Alur America Mumule Aneɛ Arabic Argentina Mumule Aneɛ Armenian Armenian (West) Assamese Attié Australia Mumule Aneɛ Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivia Mumule Aneɛ Boulou Britain Mumule Aneɛ Bulgarian Bété Cambodian Catalan Cebuano Chavacano Chichewa Chile Mumule Aneɛ Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinamwanga Cinyanja Colombia Mumule Aneɛ Croatian Cuba Mumule Aneɛ Czech Damara Dangme Danish Dayak Ngaju Digor Drehu Dutch Ecuador Mumule Aneɛ Edo Efik English Estonian Ewe Faroese Fijian Filipi Mumule Aneɛ Finnish Finnish Mumule Aneɛ Fon French Ga Galician Garifuna Georgian German German Mumule Aneɛ Giliki Gokana Greenlandic Guarani Guerze Gujarati Gun Guéré Haitian Creole Hausa Herero Hibulu Hiligaynon Hindi Hiri Motu Hmong (White) Hungarian Hungary Mumule Aneɛ Iban Ibanag Ibinda Igbo Iloko Indonesia Mumule Aneɛ Indonesian Irish Isoko Italian Italy Mumule Aneɛ Japan Mumule Aneɛ Japanese Javanese Jula Kabardin-Cherkess Kabiye Kabuverdianu Kabyle Kachin Kamba Kannada Karen (S'gaw) Kazakh Kazakh (Arabic) Kekchi Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korea Mumule Aneɛ Korean Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Miskito Mixe (North Central) Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nsenga (Zambia) Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Ponapean Poqomchi' Portuguese (Brazil) Portuguese (European) Punjabi Punjabi (Shahmukhi) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Tena) Romanian Romany (Macedonia) Romany (Macedonia) Cyrillic Romany (Romania) Romany (Southern Greece) Rotuman Runyankore Russia Mumule Aneɛ Russian Rutoro Samoan Sangir Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tiv Tlapanec Tojolabal Tongan Toraja Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Mumule Aneɛ Vezo Vietname Mumule Aneɛ Vietnamese Wallisian Waray-Waray Wayuunaiki Welsh Wixárika Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zimbabwe Mumule Aneɛ Zulu\nDEƐMƆTI ƆHYIA LA\nSaa ɛgyinla atipɛnema ngyegyelɛ nloa a, ɔnrɛmaa awie ɛnrɛhile wɔ mɔɔ ɔwɔ kɛ ɛyɛ la, ɛdawɔ a ɛbazi ɛ ti anwo kpɔkɛ a.\nBONI A ƐBAYƐ A?\nSuzu tɛnlabelɛ ɛhye anwo: Ngakula mrenyia nwiɔ mɔɔ bɛ nee Brian kɔ sukulu la ɛlɛba ɔ nwo ɛkɛ, ye ahonle ɛdu. Bɛra ɔ nwo ɛkɛ ne fane nwiɔ kɛ bɛmaa yeanlo sigalɛte. Ye fane nsa azo ɛne.\nKakula mɔɔ limoa la ka kɛ:\n“Yɛzia yɛyia bieko. Maa menva me gɔnwo bie mengile wɔ.”\nMekɛ mɔɔ ɔlɛka “me gɔnwo” la ɔbɔ ɔ nye na ɔye debie wɔ ye kodoku nu na ɔtende ɔ sa kɛ Brian ɛlie.\nBrian nwu sigalɛte ne mɔɔ zia kakula ne asa mrɛlɛsɛka ne avinli la. Brian ahonle ɛdu kpole.\nBrian ka kɛ, “Kyɛkyɛ, melimoa meha mehile wɔ kɛ . . . ”\nKakula mɔɔ tɔ zo nwiɔ ne la pɛ ɔ nloa zo kɛ: “Mmayɛ ɛ nwo bobonyia!”\nBrian fa akɛnrasesebɛ ka kɛ, “Menle bobonyia!”\nKakula nrenyia ne mɔɔ tɔ zo nwiɔ la fa ɔ sa to Brian abati na ɔka ye bɛtɛɛ kɛ, “Ɛwɔ ni, die.”\nKakula nrenyia ne mɔɔ limoa la tende sigalɛte ne wɔ Brian anyunlu na ɔka ɔgua ɔ nzo nu kɛ: “Yɛnrɛha yɛnrɛhile awie biala. Yɛɛ awie biala ɛnrɛde.”\nSaa ɛdawɔ a ɛle Brian a, anrɛɛ boni a ɛbayɛ a?\nGYINLA NA SUZU NWO!\nAsoo Brian agɔnwo mɔ ɛdwenle mɔɔ bɛlɛyɛ la anwo kpalɛ? Asoo bɛzi bɛ ti anwo kpɔkɛ? Kyɛkyɛ. Bɛle kɛ ngakula gyɛne la, bɛmaa bɛ gɔnwo mɔ ɛnyia bɛ nwo zo tumi. Bɛkulo kɛ bɛ gɔnwo mɔ die bɛ to nu, yemɔti bɛmaa awie mɔ kile bɛ mɔɔ ɔwɔ kɛ bɛyɛ la.\nSaa ɛyia tɛnlabelɛ ko ne ala bie a, kɛ ɔkɛyɛ na wɔayɛ ngakyile na wɔagyinla atipɛnema ngyegyelɛ nloa ɛ?\nMAA Ɛ NYE ƐLA YE ADE\nBaebolo ne ka kɛ: “Sonla mɔɔ anye gyi ɔ ti anwo la nwu munzule na ɔtwe ɔ nwo ɔfea, na mɔɔ ɛnlɛ adwenle la kɔtɔ nu na ɔnwu amaneɛ.”—Mrɛlɛbulɛ 22:3.\nFane dɔɔnwo ne ala, ɛbahola wɔanwu ngyegyelɛ ne kolaa na yeara. Kɛ neazo la, fa ye kɛ wɔnwu ɛ gɔnwo mɔ kɛ bɛlɛno sigalɛte. Ɛmaa ɛ nye da ngyegyelɛ mɔɔ ɛbahola wɔayia ye la ade a, ɛbahola wɔagyinla ɔ nloa.\nBaebolo ne ka kɛ: “Bɛnyia adwenle kpalɛ.”—1 Pita 3:16, NW.\nBiza ɛ nwo kɛ, ‘Saa medi menli dɔɔnwo ne anzi a, awieleɛ bɔkɔɔ ne kɛzi mebade nganeɛ ɛ?’ Nɔhalɛ nu, bie a ɛ gɔnwo mɔ anye ɛnrɛlie ɛ nwo ɛkɛ ne ala. Noko nzinlii kɛzi ɛbade nganeɛ ɛ? Ɛlɛ ɛhulolɛ kɛ ɛbahakyi kɛzi ɛde la amaa ɛ gɔnwo mɔ sukuluma anye alie ɔ?—Adendulɛ 23:2.\nBaebolo ne ka kɛ: “Nrɛlɛbɛvolɛ nea boɛ.”—Mrɛlɛbulɛ 14:16.\nSaa tɛ ɛnɛ bɔbɔ a, bie a kenle bie ɔwɔ kɛ yɛsi kpɔkɛ na yɛdie mɔɔ vi nu bara la yɛto nu. Baebolo ne ka mrenyia le kɛ Dwosefi, Dwobu, nee Gyisɛse mɔɔ bɛzile kpɔkɛ kpalɛ la anwo edwɛkɛ. Eza ɔka Keen, Yisɔ nee Dwudase mɔɔ bɛzile kpɔkɛ ɛtane la anwo edwɛkɛ. Boni a ɛbayɛ a?\nBaebolo ne ka kɛ, fa ‘nɔhalɛlilɛ’ yɛ gyima. (Dwɔhyua 24:14) Saa wɔlimoa wɔdwenle mɔɔ vi nu bara la anwo na wɔzi nwolɛ kpɔkɛ a, ɔnrɛyɛ se kɛ ɛbaha wɔ gyinlabelɛ ne anwo edwɛkɛ—yɛɛ ɛ nye balie.\nMmamaa ɔgyegye wɔ—ɔngyia kɛ ɛbaha ndendenle wɔahile ɛ gɔnwo mɔ. Bie a ɛbahola wɔava anwodozo wɔaha ye sikalɛ kɛ KYƐKYƐ. Anzɛɛ ɛbahola wɔaha kpɔkɛ mɔɔ wɔbɔ la anwo edwɛkɛ kɛ:\n“Bɛye me bɛvi nu!”\n“Menyɛ ninyɛne zɔhane mɔ!”\n“Gyakyi na ɛze kɛ menrɛyɛ!”\nMɔɔ hyia la a le kɛ ɛbava anwodozo wɔayɛ ninyɛne ndɛndɛ. Saa ɛyɛ zɔ a, ɔbazi ɛ nwo kɛ ɛ gɔnwo mɔ bahwe bɛ nwo ndɛndɛ!\nKƐZI BƐGYINLA AGOLOBƐNWO NLOA LA\nSaa ɛmaa ɛ gɔnwo mɔ fo ɛ nwo zo a, ɛbayɛ kɛ robot wɔ bɛ sa nu\nSaa ɛ gɔnwo mɔ golo ɛ nwo ɛ? Saa bɛka kɛ, “Boni a gyegye wɔ a, ɛle foanvoanle ɔ?” Nwu ye kɛ edwɛkɛ ɛhye mɔ boka atipɛnema ngyegyelɛ ne anwo. Kɛzi ɛbabua ɛ? Ɛbahola wɔayɛ ninyɛne nwiɔ.\nƐbahola wɔalie wɔado nu. (“Ɔle nɔhalɛ, mesulo kpalɛ!” Akee ka deɛmɔti ɛsulo la sikalɛ.)\nƐbahola wɔaye edwɛkɛ ne wɔado bɛ nwo zo. Ka deɛmɔti ɛnrɛyɛ la, akee ka edwɛkɛ mɔɔ bamaa bɛadwenle la. (“Kɛzi bɛde la ati meanzuzu nwo ɛlɛ kɛ bɛbanlo sigalɛte!”)\nSaa bɛangyakyi na bɛtoa zo a, fi ɛkɛ ne kɔ! Kakye kɛ, ɛgyinla ɛkɛ ne ɛkyɛ a, bɛbaha edwɛkɛ dɔɔnwo. Ɛfi ɛkɛ ne ɛkɔ a, ɔkile kɛ wɔammaa ɛ gɔnwo mɔ angakyi kɛzi ɛde la.\nKɛ ɔde ye biala la ɛbayia atipɛnema ngyegyelɛ. Noko ɛbahola wɔazi mɔɔ ɛbayɛ la anwo kpɔkɛ, maa bɛnwu wɔ gyinlabelɛ, na nwu mɔɔ ɔwɔ kɛ ɛyɛ la. Awieleɛ bɔkɔɔ ne, kpɔkɛzilɛ ne le wɔ ɛdeɛ!—Dwɔhyua 24:15.\nKɛ ɔkɛyɛ na meahola meaziezie me nwo meamaa atipɛnema ngyegyelɛ ɛ?\nSaa me gɔnwo mɔ tinlitinli me kɛ membɔ ɛbɛla ɛtane a, duzu a mebayɛ a?\nNea nvoninli mɔɔ bɛdolɔ la vidio, Gyinla Atipɛnema Ngyegyelɛ Nloa! wɔ www.jw.org. (Nea BAEBOLO NGILEHILELƐ >MGBAVOLƐ & MBƐLƐRA abo)\nFa nwa awie Fa nwa awie Kɛzi Mebagyinla Atipɛnema Ngyegyelɛ Nloa Ɛ?\nKPUYA 1 Kɛzi Mede Ɛ?\nKPUYA 2 Nzɔne Ati A Kɛzi Mede La Gyegye Me Ɛ?\nKPUYA 3 Kɛzi Me Nee Me Awovolɛ Badendɛ Ɛ?\nKPUYA 4 Kɛzi Mebali Me Nvonleɛ Nwo Gyima Ɛ?\nKPUYA 5 Saa Bɛbɔ Me Apo Wɔ Sukulu Ɛ?\nKPUYA 6 Kɛzi Mebagyinla Atipɛnema Ngyegyelɛ Nloa Ɛ?\nKPUYA 7 Kɛzi Mebagyinla Nla Nwo Ngyegyelɛ Nloa Ɛ?\nKPUYA 8 Boni A Ɔwɔ Kɛ Menwu Ye Wɔ Bɔnadolɛ Nwo A?\nKPUYA 9 Asoo Ɔwɔ Kɛ Medie Ngakyihakyililɛ Medi Ɔ?\nKPUYA 10 Kɛzi Baebolo Ne Bahola Aboa Me Ɛ?\nEdwɛkɛ ne Mbuluku mɔɔ ɛtwe la anwo edwɛkɛ Kpuya 10 Mɔɔ Mgbavolɛ Nee Mbɛlɛra Biza La Anwo Mualɛ\nƆdio Ɔdio mɔɔ ɛtwe la anwo edwɛkɛ Kpuya 10 Mɔɔ Mgbavolɛ Nee Mbɛlɛra Biza La Anwo Mualɛ\nFa nwa awie Fa nwa awie Kpuya 10 Mɔɔ Mgbavolɛ Nee Mbɛlɛra Biza La Anwo Mualɛ\nGyinla Atipɛnema Ngyegyelɛ Nloa!


Duzu Ati A Nyamenle Maa Amaneɛnwunlɛ nwo Adenle A | Baebolo ne Kilehile\nKENGA YE WƆ Acholi Afrikaans Albanian Amharic Arabic Armenian Armenian (West) Assamese Ateso Australia Mumule Aneɛ Aymara Bambara Baoule Basque Bengali Bicol Bislama Bissau Guinean Creole Boulou Brazil Mumule Aneɛ Britain Mumule Aneɛ Bulgarian Cakchiquel (Central) Cambodian Catalan Cebuano Chichewa Chile Mumule Aneɛ Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Costa Rica Mumule Aneɛ Croatian Czech Dangme Danish Drehu Dutch Ecuador Mumule Aneɛ Efik English Estonian Ewe Faroese Fijian Filipi Mumule Aneɛ Finnish Finnish Mumule Aneɛ French French Mumule Aneɛ Ga Galician Garifuna Georgian German German Mumule Aneɛ Giliki Greenlandic Guarani Gujarati Gun Guna Haitian Creole Hausa Herero Hibulu Hiligaynon Hindi Hiri Motu Hmong (White) Hungarian Hungary Mumule Aneɛ Iban Ibanag Icelandic Igbo Iloko Indonesian Isoko Italian Japan Mumule Aneɛ Japanese Jula Kabiye Kabyle Kamba Kannada Karen (S'gaw) Kazakh Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Konkani (Roman) Korea Mumule Aneɛ Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Lunda Luo Luvale Macedonian Malagasy Malay Malayalam Maltese Mam Mapudungun Marathi Marshallese Mauritian Creole Maya Mazatec (Huautla) Mexico Mumule Aneɛ Mingrelian Miskito Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Niuean Norwegian Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguay Mumule Aneɛ Persian Peru Mumule Aneɛ Polish Polish Mumule Aneɛ Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Rarotongan Romanian Rotuman Runyankore Russia Mumule Aneɛ Russian Rutoro Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Turkmen Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Uruund Uzbek Uzbek (Roman) Valencian Venda Venezuela Mumule Aneɛ Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yapese Yoruba Zande Zapotec (Isthmus) Zapotec (Lachiguiri) Zimbabwe Mumule Aneɛ Zulu\n3 Asoo ɔle nvonleɛ kɛ ɛkɛbiza deɛ mɔɔ ɔti Nyamenle ɛmaa amaneɛnwunlɛ nwo adenle la ɔ? Bie mɔ suzu kɛ bɛbiza kpuyia ɛhye a ɛnee ɔkile kɛ bɛnlɛ diedi anzɛɛ bɛmbu Nyamenle. Noko saa ɛkenga Baebolo ne a, ɛbanwu kɛ menli mɔɔ ɛnee bɛlɛ diedi na bɛsulo Nyamenle la bizale kpuyia mɔɔ le kɛ ɛhye la. Kɛ neazo la, ngapezonli Habakɛke bizale Gyihova kɛ: “Duzu ati a ɛmaa me nye nwu nvonleɛ nee ngyegyelɛ ɛ? Ninyɛne ɛzɛkyelɛ ɛva yɛ aze, yɛɛ konle, mgbonde nee butule ɛlie ebia.”—Habakɛke 1:3.\n5 Menli mɔɔ wɔ ɛzonlenlɛ ngakyile nu la ta biza bɛ ɛzonlenlɛ nu adekilevolɛma nee kilehilevolɛma deɛ mɔɔ ɔti amaneɛnwunlɛ ɛbu zo la. Bɛta bɛye ɔ nloa kɛ ɔle Nyamenle ɛhulolɛ kɛ bɛkɛnwu amaneɛ na yehyehyɛ debie biala mɔɔ esiane boka nwo la yedo ɛkɛ kolaa na bɛazi. Bɛha bɛhile menli dɔɔnwo kɛ Nyamenle ndenle ne mɔ le fealera nu debie anzɛɛ ɔmaa menli wu—bɔbɔ ngakula—amaa yeava bɛ yeahɔ ɔ nwo lɔ wɔ anwuma. Noko akee, kɛmɔ wɔlumua wɔzukoa la, tɛ Gyihova Nyamenle a fa ninyɛndane mɔɔ si la ba a. Baebolo ne ka kɛ: “Ɔle bɛkyi kɛ Nyamenle kɛyɛ amumuyɛ, anzɛɛ Tumivolɛ ne kɛyɛ ɛtane.”—Dwobu 34:10.\n9 Ɔle arɛlekyekyelɛ kpole kɛ yɛkɛnwu kɛ tɛ Nyamenle a fa amaneɛnwunlɛ ba a. Konle konle, ɛtaneyɛlɛ, nzisi, anzɛɛ esiane ngakyile mɔɔ tɛ sonla a fa ba mɔɔ maa menli nwu amaneɛ la ɛnvi Nyamenle. Noko akee, ɔhyia kɛ yɛkɛnwu deɛ mɔɔ ɔti Gyihova ɛmaa amaneɛnwunlɛ ɛhye mɔ kɔsɔɔti anwo adenle la. Saa ɔle Tumivolɛ Bedevinli a, ɔkile kɛ ɔlɛ tumi ɔkola ɔpɛ ɛhye abo. Duzu ati a, akee ɔnyɛ ye zɔ a? Ɔbayɛ kɛ ɛlɔlɛ Nyamenle ne mɔɔ yɛranwu ye la lɛ adwenle kpalɛ bie mɔɔ ɔti ɔtɛyɛle ye zɔ a.—1 Dwɔn 4:8.\n14 Kilehilevolɛ ne mɔɔ wɔ neazo ne anu la ze kɛ atuadelɛnli ne nee sukoavoma mɔɔ bokale ɔ nwo la anva adenle kpalɛ zo. Noko eza ɔze kɛ saa ɔmaa bɛ adenle ɔmaa bɛkile mɔɔ bɛkpondɛ kɛ bɛyɛ la a, ɔbaboa sukoavoma ne amuala. Saa atuadelɛma ne angola mgbonda ne bu a, sukoavoma mɔɔ di nɔhalɛ la amuala bɛanwu ye kɛ kilehilevolɛ ne angomekye a fɛta kɛ ɔgyinla bɛ nyunlu ɔkilehile bɛ a. Saa amozii, kilehilevolɛ ne foa atuadelɛnli biala fi sukulu ɛkɛ ne a bɛbade ɔ bo. Zɔhane ala a, Gyihova ze kɛ ɔbayɛ nvasoɛ yeamaa alesama mɔɔ di nɔhalɛ nee anwumabɔvolɛ ne mɔ kɛ bɛkɛnwu kɛ Seetan nee ɔ gɔnwo mɔ atuadelɛma ne ɛli aze, na alesama ɛnrɛhola bɛ nwo zo nea a. Bɛbanwu nɔhalɛ edwɛkɛ mɔɔ anwo hyia mɔɔ Gyɛlɛmaya nwunle ye la: “O [Gyihova, NW] meze kɛ sonla ɔdaye ɔnlɛ ɔ nwo; sonla ɔdaye ɔnlɛ ye ngoane zo tumi.”—Gyɛlɛmaya 10:23.\n16 Mɔɔ tɔ zo nwiɔ, Gyihova ɛtɛboale Seetan kɛ ɔli ewiade ɛhye azo tumi. Kɛ neazo la, saa Nyamenle si amumuyɛyɛlɛ adenle a, asoo ɔnrɛhile kɛ ɔdi ɔboa atuadelɛma ne ɔ? Asoo anrɛɛ Nyamenle ɛnrɛmaa menli ɛnrɛdwenle kɛ alesama kola nea bɛ nwo zo mɔɔ esiane ɛnvi nuhua ɛmba a? Saa Gyihova yɛ ye zɔ a, anrɛɛ ɔbahile kɛ ɔdi ɔboa adalɛbɔlɛ ne. Noko akee, “Nyamenle ɛnrɛbɔ adalɛ ɛlɛ.”—Hibuluma 6:18.\n17 Na ngyegyelɛ ne mɔɔ ɛhɔ zo wɔ mekɛ tendenle ne mɔɔ bɛdele atua bɛtiale Nyamenle la anu la ɛ? Ɔwɔ kɛ yɛkakye kɛ Gyihova le Tumivolɛ Bedevinli. Yemɔti, ɔbahola yɛɛ ɔbaye mɔɔ ɛvi alesama amaneɛnwunlɛ ne anu ɛra la yeavi ɛkɛ. Kɛmɔ yɛlumua yɛzukoa la bɛbahakyi yɛ azɛlɛ ne mɔɔ bɛzɛkye ye la bɛayɛ ye Paladaese. Bɛbalua Gyisɛse ɛkpɔnelɛ afɔlebɔlɛ ne anu diedi zo bɛaye mɔɔ vi ɛtane nu ba la bɛavi ɛkɛ, na bɛalua ewudwazo ne azo bɛaye ngyegyelɛ mɔɔ ewule fa ba la bɛavi ɛkɛ. Ɛhye ati Nyamenle bava Gyisɛse ali gyima ‘azɛkye Abɔnsam gyima biala mɔɔ yeli la.’ (1 Dwɔn 3:8) Gyihova bamaa ɛhye mɔ amuala ara nuhua wɔ mekɛ kpalɛ nu. Yɛ nye die kɛ yeanyɛ ye zɔ ndɛ la, abotane mɔɔ yezi la ɛmaa yɛnyia adenle yɛzukoa nɔhalɛ ne na yɛlɛsonle ye. (2 Pita 3:9, 10) Mekɛ ko ne ala anu, Nyamenle ɛlɛkɔ zo akpondɛ bɛdabɛ mɔɔ bɛkulo kɛ bɛsonle ye la na ɔlɛboa bɛ yeamaa bɛagyinla amaneɛnwunlɛ biala mɔɔ bado bɛ wɔ ewiade ɛtane ɛhye anu la anloa.—Dwɔn 4:23; 1 Kɔlentema 10:13.\n20 Gyihova anye ɛnlie ɛzonlenlɛ mɔɔ ɛnvi ahonle nu la anwo. (2 Kɔlentema 9:7) Kɛ neazo la: Boni a awovolɛ anye balie nwo a—kakula mɔɔ ka kɛ “meda wɔ ase” ɔluakɛ bɛha bɛhile ye kɛ ɔha, anzɛɛ mɔɔ ɔdaye mumua ne ɔfi ye ahonle nu ɔka la ɔ? Yemɔti kpuyia ne ba ye kɛ, kɛzi ɛbava adenle mɔɔ Gyihova ɛva ɛmaa wɔ kɛ ɛkpa mɔɔ ɛkulo la wɔali gyima ɛ? Seetan, Adam, yɛɛ Yive anva ɛhye anli gyima wɔ adenle kpalɛ zo. Bɛkpole Gyihova Nyamenle. Duzu a ɛbayɛ a?\nTɛ Nyamenle a fa ninyɛndane mɔɔ si ewiade la ba a.—Dwobu 34:10.\nƆluakɛ Seetan hanle kɛ Nyamenle le adalɛ na Ɔfa ninyɛne mgbalɛ Ɔsie Ye menli la ati, ɔmanle adenle mɔɔ Gyihova lɛ di tumi la anwo rale edwɛkɛ.—Mɔlebɛbo 3:2-5.\nGyihova balua ɔ Ra ne mɔɔ le Mɛzaya Belemgbunlililɛ ne azo Belemgbunli la anwo zo apɛ alesama amaneɛnwunlɛ kɔsɔɔti nee mɔɔ vi nu ba la abo.—1 Dwɔn 3:8.\nDuzu Ati A Amaneɛnwunlɛ Ɛbu A? (Foa 1)


Kɛzi Gyihova Alasevolɛ Boa Maa Bɛsiezie Bɛ Belemgbunlililɛ Asalo Ɛkɛ Ɛ\nNyamenle duma nwuanzanwuanza ne la Gyihova Alasevolɛ Belemgbunlililɛ Asalo biala azo. Ɛhye ati, yɛte nganeɛ kɛ saa yɛboa yɛmaa sua ne anwo te, ɔyɛ kɛnlɛma mɔɔ debie ɛtɛsɛkyele wɔ nwolɛ la a ɔle enililɛ nee yɛ ɛzonlenlɛ nwuanzanwuanza ne foa mɔɔ hyia a. Awie biala bahola aboa.\nBɛkpɔne debiezukoalɛ a tu ɛ nwo maa siezie ɛkɛ. Bɛkpɔne debiezukoalɛ biala a, mediema mrenya nee mraalɛ fa anyelielɛ siezie Belemgbunlililɛ Asalo ɛkɛ. Bɛye kenle ko wɔ siane ne anu bɛfa bɛsiezie ɛkɛ ne kpalɛ. Kpanyinli anzɛɛ sonvolɛ nea gyima ne azo, na ɔkile ninyɛne mɔɔ ɔwɔ kɛ bɛyɛ la. Menli nea gyima mɔɔ wɔ ɛkɛ la, na bɛtu bɛ nwo bɛmaa bɛkpoa, bɛkpuda na bɛkyikyi azɛlɛ ne anwo, bɛkyikyi mbia nwo, bɛsiezie bɛ boɛ, bɛsiezie abialeɛ ne na bɛfa ayile bɛgua ɛkɛ, bɛkpuda nvɛnzɛlɛ nee neanleɛ nwo, bɛfuandi ewula bɛgua, anzɛɛ bɛsiezie nwolɛ nee alie ne anwo. Ɛvolɛ biala, bɛye kenle ko bɛsie ɛkɛ bɛfa bɛyɛ gyima dɔɔnwo wɔ ɛkɛ. Saa yɛmaa yɛ mra yɛ gyima ɛhye mɔ bie a, ɔmaa bɛnyia ɛbulɛ bɛmaa ɛleka mɔɔ yɛsonle la.—Nolobɔvo ne 5:1.\nBoa maa bɛyɛ debie biala mɔɔ ɛzɛkye la boɛ. Ɛvolɛ biala, bɛneɛnlea Belemgbunlililɛ Asalo ne anu nee nwolɛ kpalɛ. Bɛneɛnlea nwolɛ bɛwie a, bɛyɛ ngyehyɛleɛ bɛsiezie ɛkɛ dahuu na bɛyɛ sua ne boɛ, amaa bɛambɔ kakɛ mgbane. (2 Edwɛkɛsisilɛ 24:13; 34:10) Belemgbunlililɛ Asalo mɔɔ nwolɛ le bɔkɔbɔkɔ na bɛsiezie nwolɛ kɛnlɛma la le ɛleka mɔɔ ɔfɛta kɛ yɛsonle yɛ Nyamenle ne a. Saa yɛyɛ gyima ɛhye bie a, yɛfa yɛkile kɛzi yɛlɛ Gyihova nee ɛleka mɔɔ yɛsonle anwo ɛlɔlɛ la. (Edwɛndolɛ 122:1) Ɛhye noko maa bɛbɔ yɛ duma kpalɛ wɔ ɛleka mɔɔ yɛwɔ la.—2 Kɔlentema 6:3.\nDuzu ati a ɔnle kɛ yɛbu yɛ nye yɛgua ɛleka mɔɔ yɛsonle la azo a?\nNgyehyɛleɛ boni a bɛyɛ bɛfa bɛsiezie Belemgbunlililɛ Asalo ɛkɛ a?\nKɛzi Gyihova Alasevolɛ Boa Maa Bɛsiezie Bɛ Belemgbunlililɛ Asalo Ɛkɛ Ɛ?


Maeka 2 | Yintanɛte Zo Baebolo | Ewiade Fofolɛ Ngilebɛbo\nNzisima, bɛ gyakɔ! (1-11)\nBɛboɔboale Yizilayɛma anloa bieko (12, 13)\nMenli bayɛ dede wɔ azɛlɛ ne azo (12)\n2 “Bɛdabɛ mɔɔ bɛbɔ amumuyɛ adwenle,Nee bɛdabɛ mɔɔ bɛfa adwenle ɛtane wɔ bɛ ɛkpa zo la, bɛ gyakɔ! Saa aleɛ kye ala a bɛdi nwolɛ gyima,Ɔluakɛ tumi wɔ bɛ sa nu.+ 2 Bɛ nye bolo ɛya* na bɛdie;+Eza bɛ nye bolo azua na bɛdie;Bɛsisi sonla bɛdie ye sua,+Bɛsisi sonla bɛdie ye agyapadeɛ. 3 Ɔti kɛ Gyihova se la ɛne: ‘Melɛfa munzule mɔɔ awie biala ɛnrɛhola ɛnrɛvi nu* la meara abusua ɛhye anwo zo.+ Bɛnrɛmemaa bɛ nwo zo wɔ bɛ ɛdialɛ nu bieko,+ ɔluakɛ ɔle munzule mekɛ.+ 4 Wɔ kenle zɔhane, menli babu bɛ nwo ɛrɛlɛ,Na bɛbazu bɛali bɛ nwo nyane.+ Bɛbaha kɛ: “Yebɔ yɛ bo zo bɔkɔɔ!+ Yelie mɔɔ le yɛ menli ne ɛdeɛ la yevi yɛ sa nu na yeva yemaa awie mɔ!+ Yehyɛ yɛ azɛlɛ ne yemaa menli mɔɔ ɛnli nɔhalɛ la.” 5 Ɔti ɛnrɛnyia awie mɔɔ baza ɛzuzunyɛma ne anu,Na wɔahyɛ azɛlɛ ne wɔ Gyihova asafo ne anu a. 6 “Bɛgyakyi edwɛkɛ ne ɛhanlɛ!” noko bɛka,“Bɛmmaka ninyɛne ɛhye mɔ anwo edwɛkɛ;Yɛ nyunlu ɛnrɛgua aze!” 7 Asoo bɛha kɛ, O Gyekɔbo sua nu amra: “Gyihova sunsum ne ɛnlɛ abotane ɔ? Asoo ye gyima a le ɛhye mɔ?” Asoo tɛ me edwɛkɛ a maa ɔwie tenlenema boɛ a? 8 Noko kenlensa ye medame mumua ne me menli ne ɛdwazo ɛtia me kɛ kpɔvolɛ. Bɛye bɛ nyunlu bɛyeye ninyɛne ngɛnlɛma mɔɔ wɔ* adɛladeɛ nu laBɛfi menli mɔɔ ɛlɛpɛ nu anwodozo nu kɛ menli mɔɔ ɛhɔ konle na bɛlɛba la ɛkɛ. 9 Bɛtu me menli ne mraalɛ bɛfi awuke mɔɔ bɛ nye die nu la anu;Bɛdie nyilalɛ mɔɔ mefa memaa bɛ mra la dahuu. 10 Bɛdwazo bɛhɔ, ɔluakɛ ɛke ɛnle ɛleka mɔɔ bɛdie bɛ menle a. Ɔlua evinli nyɛleɛ ti,+ ɛzɛkyelɛ, ɛzɛkyelɛ kpole ɛlɛba.+ 11 Saa awie dua anwoma nee mɛlɛbɛla nu na ɔbɔ adalɛ kɛ: “Mebaha nwanye nee nza nwo edwɛkɛ meahile bɛ” a, Yemɔ a ɔbayɛ menli ɛhye mɔ edwɛkɛkavolɛ a!+ 12 O Gyekɔbo, mebaboɔboa bɛ kɔsɔɔti bɛ nloa;Mebaboɔboa Yizilayɛma mɔɔ ɛha la amuala anloa.+ Mebamaa bɛayɛ ko kɛ mboane mɔɔ wɔ tunli nu,Kɛ mboane ekpunli mɔɔ wɔ adidileka;+Menli bayɛ dede wɔ ɛkɛ.’+ 13 Awie mɔɔ babu bane ne la a bali bɛ nyunlu a;Bɛbabu bane ne na bɛava anlenkɛ kpole ne anu bɛavinde.+ Bɛ belemgbunli ne bali bɛ nyunlu ava nu,Na Gyihova bali bɛ ti.”+\n^ Anzɛɛ “egyinli.”\n^ Hibulu aneɛ nu, “ɛnrɛye ɔ kɔme wɔ nu.”\n^ Anzɛɛ ɔkola ɔkile, “bɛfi.”


Yilaegya Gyinlanle Nzisi Nloa | Sukoa Bɛ Diedi\nKENGA YE WƆ Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hibulu Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kinyarwanda Kirghiz Kirundi Kisonge Kongo Korean Latvian Lingala Lithuanian Luganda Luo Macedonian Malagasy Maltese Maya Moore Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Thai Tigrinya Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Xhosa Yoruba Zande Zulu\nƆgyinlanle Nzisi Nloa\nYILAEGYA luale Dwɔdan Bɔnza adenle ne azo. Yeva dapɛne dɔɔnwo yedia, na ɔvi Horeb Boka ne mɔɔ wɔ moa la azo ɔlɛkɔ ye sɔlɔ. Kɛkala, mɔɔ akee yezia yera ye sua zo wɔ Yizilayɛ la, ɔkola ɔnwu ngakyile mɔɔ ɛra ye sua zo la. Azɛlɛ nwo mɔɔ wele la ɛlɛkakyi. Bokile ezule ne ɛbɔ ɔ bo ɛlɛtɔ ngyikyi, na yemaa ɛyazovoma ɛlɛdua bɛ ɛya. Ɔbayɛ kɛ ngapezonli ne akunlu dwole ɔ nwo kɛ ɔnwunle kɛ azɛlɛ ne ɛlɛyɛ kpalɛ, noko menli ne a ɛnee ɔdwenle bɛ nwo kpalɛ a. Ɛnee bɛnde kpɔkɛ wɔ sunsum nu. Ɛnee Beeyale ɛzonlenlɛ nwo ngyegyelɛ ne tɛbɔ ɛkɛ, na ɛnee Yilaegya lɛ gyima dɔɔnwo yɛ. *\nYilaegya bikyele Ebɛle-Mɛhola la, ɔnwunle kɛ bɛlɛyɛ ɛya kpole bie wɔ ɛkɛ. Ɛnee nlankɛ ekpunli ekpunli 12 mɔɔ ngyela mbaka gyelegyela bɛ la ɛlɛwuduwudu azɛlɛ ne. Ahenle mɔɔ doa nlankɛ ekpunli ne mɔɔ tɔ zo bulu nee nwiɔ la a Yilaegya ɛlɛkpondɛ ye a. Yemɔ a le Yilaehya, nrenya ne mɔɔ Gyihova ɛkpa ye kɛ ɔbali Yilaegya agya la. Mekɛ bie Yilaegya dele nganeɛ kɛ ɔ ngomekye a ɔlɛdi nɔhalɛ yeamaa Nyamenle a, yemɔti ɔda ali kɛ ɛnee ɔ nye ɛbolo kɛ ɔ nee nrenya ɛhye bayia.—1 Arelemgbunli 18:22; 19:14-19.\nAsoo Yilaegya noko hwehwenle ɔ bo aze kɛ ɔbava ye gyima anzɛɛ nwolɛ adenle ne bie yeamaa ye, na ɔdele nganeɛ kɛ kenlebie awie bali ɔ gyakɛ anu ɔ? Yɛnrɛhola yɛnrɛha; yɛɛ yɛnrɛha noko kɛ yeandwenle ninyɛne ɛhye mɔ anwo. Kɛ ɔde ye biala la, ɛnee ɔle “sonla kɛ yɛdayɛ ala la.” (Gyemise 5:17) Kɛzi edwɛkɛ ne de biala la, Baebolo ne ka kɛ: ‘Yilaegya hɔle ɔ nwo ɛkɛ na ɔdole ye aguzo ne ɔguale ɔ nwo zo.’ (1 Arelemgbunli 19:19) Yilaegya tɛladeɛ ne—mɔɔ bie a ɔle boane anzɛɛ abɔnkye nwoma la—ɛnee ɔwula ye kɛ aguzo na ɔkile kɛ Gyihova ɛkpa ye titile. Tɛladeɛ ne mɔɔ ɔvuandinle ɔguale Yilaehya anwo zo la kile ninyɛne dɔɔnwo. Yilaegya diele edwɛkɛ mɔɔ Gyihova hanle hilele ye kɛ ɔkpa Yilaehya kɛ ɔbali ye agya la. Yilaegya nyianle ye Nyamenle ne anu diedi na ɔdiele ye.\nYilaegya bɛlɛle ɔ nwo aze na ɔkpale Yilaehya kɛ ɔli ye agya\nNoko ɛnee kpavolɛ ne kulo kɛ ɔboa ngapezonli kpanyinli ne. Ɛnee Yilaehya ɛnrɛli Yilaegya agya ɛkɛ ne ala. Emomu, wɔ ɛvolɛ kɛyɛ nsia anu, ɔbɛlɛle ɔ nwo aze ɔ nee ngapezonli kpanyinli ne luale na ɔboale ye, nzinlii ɛnee bɛfɛlɛ ye kɛ awie mɔɔ “boa Yilaegya wɔ ye gyima ne ɛyɛlɛ nu” la. (2 Arelemgbunli 3:11) Nea kɛzi Yilaegya anwo dɔle ye kɛ ɔnyianle sonvolɛ boavolɛ mɔɔ bɔ mɔdenle zɛhae a! Ɔbayɛ kɛ mrenya nwiɔ ne vale bɛ nwo agɔnwolɛ kpalɛ. Bɛ agɔnwolɛvalɛ ne boale bɛ manle bɛgyinlanle nzisi mɔɔ bɛnwunle kɛ ɔlɛkɔ zo wɔ ɛkɛ la anloa. Ɛnee belemgbunli ne, mɔɔ le Ehabe la atisesebɛ ne ɛlɛkɔ ɔ nyunlu titile.\nBɛsisi wɔ ɛlɛ ɔ? Yɛ nuhua dɔɔnwo ɛnwu bie wɔ ewiade ɛhye mɔɔ ɛkpɔlɔ la anu. Saa ɛnyia agɔnwolɛ mɔɔ kulo Nyamenle la a ɔbaboa wɔ yeamaa wɔagyinla ɔ nloa. Ɛbahola noko wɔazukoa dɔɔnwo wɔavi Yilaegya diedi ne anu wɔ mekɛ mɔɔ ɛgyi nzisi nloa la.\n‘DWAZO, KƆYIA EHABE’\nYilaegya nee Yilaehya yɛle gyima ɛsesebɛ manle menli ne nyianle anwosesebɛ wɔ sunsum nu. Ɔda ali kɛ bɛtetele ngapezoma mɔɔ ɛha la, bie a bɛhyehyɛle bɛ kɛ sukulu bie la. Noko mekɛ ɛlɛkɔ zo la, Gyihova hanle edwɛkɛ fofolɛ hilele Yilaegya kɛ: ‘Kɔyia Ehabe mɔɔ le belemgbunli wɔ Yizilayɛ la.’ (1 Arelemgbunli 21:18) Duzu a Ehabe ɛyɛ a?\nƐnee belemgbunli ne ɛkpɔkye dɛba, Yizilayɛ arelemgbunli ne mɔ anu mɔɔ yɛle ɛtane dɛlale biala mɔɔ lumua ɔ nyunlu la. Ɔgyale Gyɛzɛbɛle na ɔmanle Beeyale ɛzonlenlɛ hɔle zo wɔ azɛlɛ ne azo, belemgbunli mumua ne vale ɔ nwo wulale nu. (1 Arelemgbunli 16:31-33) Ɛnee ninyɛne mɔɔ bɛyɛ wɔ Beeyale ɛzonlenlɛ nu la bie a le awolɛ nwo amaamuo, tuutuuyɛlɛ nee ngakula afɔlebɔlɛ. Bieko, ɛnee ɔtɛkyɛle biala yɛɛ Ehabe andie edwɛkɛ mɔɔ Gyihova hanle kɛ ɔhu Selea Belemgbunli Bɛneheedade atisesebɛ ne a. Ehabe kpole kɛ ɔkɛyɛ zɔ ɔluakɛ ɛnee ɔ nye la kɛ ɔbanyia ezukoa yeavi ye ɛkɛ. (1 Arelemgbunli, tile 20) Noko, kɛkala, Ehabe nee Gyɛzɛbɛle anyebolo, anwonyiahulolɛ nee basabasayɛlɛ ne ɛzɛkye bɔkɔɔ.\nƐnee Ehabe lɛ sua wɔ Samɛlea—sua bedevinli kpalɛ! Ɛnee eza ɔlɛ aako wɔ Gyɛzɛlii, mɔɔ nee ye avinli kɛyɛ mayɛlɛ 23 la. Ɛnee vanye ɛya bie bikye aako ɛhye mɔɔ tɔ zo nwiɔ la. Ehabe anye bolole zɔhane azɛlɛ ne mɔɔ le Neebɔto ɛdeɛ la. Ehabe vɛlɛle ye na ɔhanle kɛ ɔbamaa ye ezukoa anzɛɛ ɔbamaa ye vanye ɛya fofolɛ. Noko, Neebɔto hanle kɛ: “Menlile me mgbanyinli agya a menvale ɛya ne a; ɔle me mgbanyinli debie, yemɔti saa meminli ɔ bo zo a ɔnrɛyɛ boɛ. Nyamenle ɛkpa ɛhye ɛgua.” (1 Arelemgbunli 21:3) Asoo Neebɔto yɛle anzosesebɛ anzɛɛ anyetele? Menli dɔɔnwo dwenle zɔ. Nɔhalɛ nu, ɛnee ɔlɛdi Gyihova Mɛla, mɔɔ ɔmmaa Yizilayɛma adenle kɛ bɛdɔne abusua azɛlɛ bie bɔkɔɔ la azo. (Sɛlɛvolɛma 25:23-28) Ɛnee Neebɔto te nganeɛ kɛ ɔnle kpalɛ kɛ ɔbabu Nyamenle Mɛla zo. Ɛnee ɔle sonla mɔɔ lɛ diedi nee akɛnrasesebɛ, ɔluakɛ ɛnee ɔze kɛ esiane wɔ nu kɛ ɔbadwazo yeatia Ehabe.\nEhabe andwenle Gyihova Mɛla ne anwo. Ɔhɔle sua nu, “ɛya nee nyane” hunle ye kɛ yeannyia mɔɔ ɔkpondɛ la. Yɛkenga kɛ: “Ɔhɔlale ye mgba ne azo, ɔhakyile ɔ nye bane nwo na ɔkpole aleɛ.” (1 Arelemgbunli 21:4) Mekɛ mɔɔ Gyɛzɛbɛle nwunle kɛ ɔ hu ɛlɛyɛ ɔ nwo kɛ kakula la, ɔnyianle adwenle ndɛndɛ kɛ ɔbamaa ɔ sa aha mɔɔ ɔkpondɛ la—na yealua zo yeazɛkye abusua mɔɔ le tenlene la.\nSaa yɛkenga adwenle mɔɔ ɔbɔle la a ɔbayɛ se kɛ ye atisesebɛ ne ɛnrɛzi yɛ nwo la. Ɔbahyema Gyɛzɛbɛle ze kɛ Nyamenle Mɛla ne kile kɛ menli nwiɔ di daselɛ tia awie a ɛzonle ne di munli. (Mɛla ne 19:15) Yemɔti ɔhɛlɛle ngɛlata wɔ Ehabe duma nu, na ɔhanle ɔhilele menli titile mɔɔ wɔ Gyɛzɛlii la kɛ bɛkpondɛ menli nwiɔ bɛmaa bɛdo Neebɔto ɛzonle—kɛ yebɔ munzule mɔ ɔfɛta kɛ bɛku ye a. Ɔyɛ nyane kɛ ye adwenle ɛtane ne hɔle zo pɛpɛɛpɛ. “Agbamgbanvolɛ” nwiɔ donle Neebɔto ɛzonle, na bɛzile ye awolɛ bɛhunle ye. Tɛ yemɔ ala ɛne—bɛhunle Neebɔto amra ne mɔ noko! * (1 Arelemgbunli 21:5-14; Sɛlɛvolɛma 24:16; 2 Arelemgbunli 9:26) Ɔda ali kɛ Ehabe gyakyile ye tileyɛlɛ ne wulale ɔ ye asa nu kɛ ɔyɛ mɔɔ ɔkulo la na ɔhunle menli mɔɔ bɛtɛyɛle ɛhwee la.\nSuzu kɛzi Yilaegya dele nganeɛ wɔ mekɛ mɔɔ Gyihova manle ɔnwunle mɔɔ belemgbunli ne nee ɔbahyema ne yɛle la. Saa ɔzɔho kɛ ɛtanevolɛma ɛlɛdi konim wɔ anzenwolɛbiema anwo zo a ɔbu abɛ nu kpalɛ. (Edwɛndolɛ 73:3-5, 12, 13) Ɛnɛ, yɛta yɛnwu nzisi mɔɔ ɛnle kpalɛ la—ɔyɛ bɔbɔ a menli mɔɔ lɛ tumi mɔɔ bɛka kɛ bɛgyi Nyamenle agyakɛ anu la yɛ zɔ. Noko, edwɛkɛ ɛhye bahola akyekye yɛ rɛle. Baebolo ne kakye yɛ wɔ ɛke kɛ debie biala ɛnvea wɔ Gyihova anyunlu. Ɔnwu debie biala. (Hibuluma 4:13) Na duzu a ɔyɛ wɔ atisesebɛ nyɛleɛ mɔɔ ɔnwu ye la anwo a?\n“HUE E! ME KPƆVOLƐ ƐVINDE ME”\nGyihova zoanle Yilaegya wɔ Ehabe ɛkɛ. Nyamenle hanle ye wienyi hilele ye kɛ: ‘Ɔwɔ Neebɔto vanye ɛya ne anu.’ (1 Arelemgbunli 21:18) Mekɛ mɔɔ Gyɛzɛbɛle hanle hilele Ehabe kɛ kɛkala vanye ɛya ne le ye ɛdeɛ la, ɔdwazole na ɔhɔle kɛ ɔkava ye ɛya fofolɛ ne. Yeanzuzu nwolɛ ɛlɛ kɛ Gyihova ɛlɛnea mɔɔ ɔlɛyɛ la. Suzu kɛzi ɔdele nganeɛ wɔ mekɛ mɔɔ ɔluolua vanye ɛya ne anu, na ɔlɛsuzu ninyɛne dɔɔnwo mɔɔ ɔbava tola ne yeayɛ la anwo nea. Noko, arɛlevilɛ nu ala, Yilaegya vindele ɛkɛ! Ehabe anyunlu ɛzelekɛ ne hakyile, na ɔvale ɛya nee ɛkpɔlɛ ɔhanle kɛ: “Hue e! Me kpɔvolɛ ɛvinde me.”—1 Arelemgbunli 21:20.\n“Hue e! Me kpɔvolɛ ɛvinde me.”\nEhabe edwɛkɛ ne maa ngoasea adwenle nwiɔ da ali. Mɔɔ lumua la, edwɛkɛ mɔɔ ɔhanle ɔhilele Yilaegya kɛ ‘wɔvinde me’ la kile kɛ ɛnee Ehabe anye ɛzi wɔ sunsum nu. Ɛnee Gyihova “ɛvinde” ye dɛbadɛba. Ɔnwunle kɛ Ehabe anva ye ɛhulolɛ fanwodi ahyɛlɛdeɛ ne anli gyima kpalɛ yɛɛ ɔlɛnyia Gyɛzɛbɛle adwenle ɛtane ne mɔɔ ɔbɔle la azo nvasoɛ. Nyamenle nwunle ye wɔ Ehabe ahonle nu, ɛleka mɔɔ anwonyia ala a ɔdwenle nwolɛ la kɛ anwunvɔnezelɛ nee pɛlepɛlelilɛ biala ɛnle ɛkɛ. Mɔɔ tɔ zo nwiɔ, ɔhanle ɔhilele Yilaegya kɛ, “Hue e! Me kpɔvolɛ.” Ehabe lale ye ali kɛ ɔkpɔ awie mɔɔ ɔ gɔnwo a le Gyihova Nyamenle na ɔbahola yeaboa Ehabe yeamaa yeavi ye adenle ɛtane ne azo la.\nYɛbahola yɛazukoa ninyɛne dɔɔnwo yɛavi Ehabe ngoaseade ne anu. Ɔwɔ kɛ yɛkakye ye dahuu kɛ Gyihova Nyamenle nwu debie biala. Kɛmɔ ɔle Selɛ mɔɔ lɛ ɛlɔlɛ la ati, ɔze mekɛ mɔɔ yɛbahwe yɛ nwo yɛavi adenle kpalɛ ne azo la, na ɔ nye la kɛ yɛbahakyi yɛ ndenle. Amaa yeaboa yɛ la, ɔta ɔdua ɔ gɔnwo mɔ—alesama mɔɔ di nɔhalɛ, mɔɔ le kɛ Yilaegya la anwo zo ɔmaa bɛka Nyamenle edwɛkɛ ne bɛkile bɛ gɔnwo mɔ menli. Nea kɛzi ɔbayɛ nvonleɛ kɛ yɛbabu Nyamenle agɔnwo mɔ kɛ yɛ kpɔvolɛma ɛ!—Edwɛndolɛ 141:5.\nYɛ Yilaegya mɔɔ ɛlɛbua Ehabe la anwo nvoninli nea: “Mevinde wɔ.” Ɔnwunle Ehabe kɛzi ɔde la kɛ—ɔle awule, kɔdiawu, yɛɛ yede Gyihova Nyamenle anwo atua. Nea kɛzi ɛnee ɔhyia akɛnrasesebɛ na yeahola yeadwazo yeatia zɔhane atisesebɛ sonla ne la! Yilaegya hɔle zo hanle Nyamenle ndɛnebualɛ ne tiale Ehabe. Gyihova nwunle mɔɔ ɛlɛkɔ zo la—ɛtaneyɛlɛ vi Ehabe abusua ne anu ɛlɛka menli ne. Yemɔti Yilaegya hanle hilele Ehabe kɛ Nyamenle bamaa “munzule ara ɛ nwo zo,” ɔbabɔ wɔ ebialilɛ ne bɔkɔɔ. Bɛbahwe Gyɛzɛbɛle noko anzo.—1 Arelemgbunli 21:20-26.\nYilaegya ambu ye kɛ menli yɛ ɛtane na bɛfa bɛ nwo bɛdi. Ɔnyɛ se kɛ yɛbanyia adwenle zɔhane wɔ ɛnɛ ewiade ye anu. Edwɛkɛ ɛhye mɔɔ wɔ Baebolo ne anu la kakye yɛ kɛ Gyihova Nyamenle ɛnnwu mɔɔ ɛlɛkɔ zo ala na eza ɔfa pɛlepɛlelilɛ ɔba wɔ ye mekɛ nloa. Ye Edwɛkɛ ne si zolɛ kɛ mekɛ ɛlɛba mɔɔ ɔbamaa nzisi kɔsɔɔti abo apɛ a! (Edwɛndolɛ 37:10, 11) Noko, bie a ɛbabiza kɛ: ‘Asoo Nyamenle ndɛnebualɛ kile anzohwenlɛ ala? Anwunvɔnezelɛ noko wɔ nu ɔ?’\n‘WƆNWU KƐZI EHABE ƐBƐLƐ Ɔ NWO AZE LA Ɔ?’\nBie a mɔɔ Ehabe yɛle wɔ Nyamenle ndɛnebualɛ ne anwo la zinle Yilaegya anwo. Edwɛkɛ ne kenga kɛ: “Yilaegya anloa dɔle ala la, Ehabe suosuanle ye adɛladeɛ mɔɔ ɔwula la anu na ɔvale ɛrele ɔhedale, ɔhyele ɛhɔne, ɔvale ɛrele ɔlale na ɔluale ye alɔbɔlɛ alɔbɔlɛ nu.” (1 Arelemgbunli 21:27) Ɛnee Ehabe ɛlɛnu ɔ nwo wɔ ye ndenle ne anwo ɔ?\nYɛbahola yɛaha kɛ ɛnee ɔlɛbɔ ɔ nwo mɔdenle. Ɛnee Ehabe ɛlɛbɛlɛ ɔ nwo aze—ɛnee ɛhye le debie mɔɔ yɛ se maa adubɛnwo nee anwomemaazo sonla kɛ ɔkɛyɛ. Noko ɔle anlubɛnwo kpalɛ ɔ? Fa toto belemgbunli bie mɔɔ nzinlii yɛle ɛtane kpole dɛlale Ehabe la ɛdeɛ ne anwo na suzu nwo—Manasɛ. Mekɛ mɔɔ Gyihova hwenle Manasɛ anzo la, ɔbɛlɛle ɔ nwo aze, na ɔkpondɛle Gyihova moalɛ. Noko ɔyɛle debie ɔbokale nwolɛ. Akee ɔhakyile ye ɛbɛlabɔlɛ na ɔyele awozonlezonlenlɛ ninyɛne mɔɔ ɔlɛ la kɔsɔɔti ɔvile ɛkɛ, na ɔbɔle mɔdenle ɔzonlenle Gyihova, na bɔbɔ ɔzile ye menli ne adua kɛ bɛyɛ zɔ. (2 Edwɛkɛsisilɛ 33:1-17) Ehabe yɛle nyɛleɛ ɛhye bie ɔ? Yeanyɛ zɔ fee.\nAsoo Gyihova nwunle kɛ Ehabe ɛlɛdi nyane wɔ bagua nu ɔ? Gyihova hanle hilele Yilaegya kɛ: “Wɔnwu kɛ Ehabe ɛzi ɛdo ɔ nwo aze bɛtɛɛ ɛmaa me la ɔ? Kɛmɔ yevu ɔ nwo la, me nee ye ɛnrɛli kɛkala wɔ ye mekɛ zo; kenle bie, wɔ ɔ ra ne mekɛ zo yɛɛ mebabɔ ye awuke ne a.” (1 Arelemgbunli 21:29) Ɛnee Gyihova ɛlɛfa Ehabe ɛtane ahyɛ ye ɔ? Kyɛkyɛ, nɔhalɛ anlubɛnwo ala a bamaa Nyamenle aze ye anwunvɔne zɛhae a. (Yizikeɛle 33:14-16) Noko kɛmɔ Ehabe nlunle ɔ nwo la ati, Gyihova noko zele ye anwunvɔne ekyi. Ehabe ɛnrɛnwu nyane mɔɔ ɔyɛ kɛ bɛbazɛkye ye abusua ne amuala la.\nNoko ndɛne mɔɔ Gyihova buale ye la angakyi. Nzinlii, Gyihova nee ye anwumabɔvolɛma kpondɛle adenle kpalɛ mɔɔ bɛdua zo a bɛbayɛ Ehabe koasea bɛamaa yeava ɔ nwo yeawula konle mɔɔ bapɛ ye ngoane zo la anu. Ɔ nzi mekɛ ekyi bie anu, ndɛne mɔɔ Gyihova buale Ehabe la rale nu. Ehabe bodale wɔ konle nu na ye mogya hwinle guale ye konle ehwili ne anu toonwo ɔwule. Edwɛkɛ ne toa zo ka ye alɔbɔlɛ nu kɛ: Mekɛ mɔɔ bɛnrinzinle ye konle ehwili ne anu la, ahwea ratafele belemgbunli ne mogya. Ɔlua bagua nu deɛ ɛhye azo, Gyihova edwɛkɛ mɔɔ Yilaegya hanle hilele Ehabe la rale nu kɛ: “Ɛleka mɔɔ ahwea tafele Neebɔto mogya ne la ɛkɛ ne ala yɛɛ bɛbatafe ɛdawɔ noko wɔ mogya ɛdeɛ ne a.”—1 Arelemgbunli 21:19; 22:19-22, 34-38.\nWɔ Yilaegya, Yilaehya nee Nyamenle menli kɔsɔɔti mɔɔ di nɔhalɛ la afoa nu, mɔɔ dole Ehabe la kakye yɛ kɛ Gyihova arɛle anvi Neebɔto akɛnrasesebɛ nee ye diedi ne. Pɛlepɛlelilɛ Nyamenle ne ɛmkpo kɛ ɔbadua ɛtaneyɛlɛ zo kakɛ ɛlɛ, kanzɛɛ ɔyɛ ye ɛkɛ ne ala anzɛɛ ɔkyɛ bɔbɔ a; yɛɛ saa ɔlɛ debie ɔgyinla zo a ɔmkpo kɛ ɔbava anwunvɔnezelɛ yeaboka ye ndɛnebualɛ nwo. (Ɛdianlɛ 14:18) Ɛzukoalɛdeɛ mɔɔ tumi wɔ nu la boni a Yilaegya, mɔɔ vale ɛvolɛ dɔɔnwo yɛle gyima wɔ zɔhane atisesebɛ belemgbunli ne ebialilɛ bo la nyianle a! Bɛsisi wɔ ɛlɛ ɔ? Ɛ nwo ɛlɛdɔ kɛ Nyamenle bamaa ninyɛne ayɛ boɛ ɔ? Ɔle kpalɛ kɛ ɛbazukoa Yilaegya diedi ne. Ɔlua ɔ gɔnwo Yilaehya mɔɔ di nɔhalɛ la moalɛ zo, ɔhɔle zo ɔbɔle Nyamenle nrɛlaleɛ ne nolo, na ɔgyinlanle nzisi nloa!\n^ ɛden. 3 Gyihova vale ezule mɔɔ andɔ ɛvolɛ nsa nee foa la kpale Beeyale mɔɔ ɛnee bɛsonle ye kɛ awie mɔɔ maa bɛnyia nzule na ɔmaa aleɛ ba azɛlɛ ne azo la anwo ɛdanlɛ kɛ ɔnlɛ tumi. (1 Arelemgbunli, tile 18) Nea “Sukoa Bɛ Diedi” edwɛkɛ mɔɔ wɔ January 1 nee April 1, 2008, Nrelenza Ɛzinzalɛ Arane ne anu la.\n^ ɛden. 13 Saa ɛnee Gyɛzɛbɛle sulo kɛ vanye ɛya ne baze ali Neebɔto kɔliagyama ɛkɛ a, bie a ɔbayɛ kɛ yemɔti a ɔmanle bɛhunle Neebɔto amra ne mɔ a. Amaa wɔade deɛmɔti Nyamenle maa nzisi ɛhye mɔ anwo adenle abo la, nea edwɛkɛ “Kengavolɛma Biza Kɛ” mɔɔ wɔ magazine ɛhye anu la.\nFa nwa awie Fa nwa awie Ɔgyinlanle Nzisi Nloa\nYilaegya—Ɔgyinlanle Nzisi Nloa\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Konle Mɔɔ Hakyile Ewiade Ne La\nFa nwa awie Fa nwa awie ƐZINZALƐ ARANE Konle Mɔɔ Hakyile Ewiade Ne La\nƐZINZALƐ ARANE Konle Mɔɔ Hakyile Ewiade Ne La\nSɛla—Nyamenle Vɛlɛle Ye Belemgbunli Ara Raalɛ\nYinɔko—“Yinɔko Zɔle Nyamenle Anye”


Maeka 6 | Yintanɛte Zo Baebolo | Ewiade Fofolɛ Ngilebɛbo\nGyihova lɛ edwɛkɛ tia Yizilayɛ (1-5)\nDuzu a Gyihova kpondɛ a? (6-8)\nPɛlepɛlelilɛ, nɔhalɛlilɛ, mɛlɛbɛnwoaze (8)\nYizilayɛ fɔlɛlilɛ nee ye anzohwenlɛ (9-16)\n6 Mesɛlɛ bɛ, bɛdie mɔɔ Gyihova ɛlɛka la. Bɛdwazo, bɛha bɛ edwɛkɛ ne wɔ awoka ne mɔ anyunlu,Na bɛmaa awoka ngyikyi ne mɔ ɛde bɛ ne.+ 2 O bɛmɛ awoka nee azɛlɛ ye adiabo mɔɔ bɛgyi kpundii la,Bɛdie Gyihova edwɛkɛ,+Ɔluakɛ Gyihova nee ye menli ne ɛnyia edwɛkɛ;Ɔ nee Yizilayɛ bali edwɛkɛ:+ 3 “Me menli, duzu a meva meyɛ bɛ a? Kɛzi memaa bɛvɛ ɛ?+ Bɛli daselɛ bɛtia me ɛ. 4 Ɔluakɛ menyele bɛ menvile Yigyibiti azɛlɛ zo,+Menliele bɛ menvile akɛlɛzonlenlɛ sua nu;+Memaanle Mosisi, Aalɔn nee Meleam lile bɛ nyunlu.+ 5 Me menli, mesɛlɛ bɛ bɛhakye adwenle mɔɔ Mowabe Belemgbunli Beelake vale,+Nee mualɛ mɔɔ Biyɔ ara nrenyia Beelam vale maanle ye la+—Mɔɔ zile ɔvi Hyetim+ kɔdwu Gelegale+—Amaa bɛanwu Gyihova tenlene nyɛleɛ ne mɔ.” 6 Duzu a menva mengɔ Gyihova anyunlu a? Duzu a menva membangoto anwuma anwuma Nyamenle ne anyunlu a? Membɔ ɛyelalɛ afɔle memaa ye,Menva nlankɛ mralɛ mɔɔ bɛnyia ɛvolɛ ngoko la membɛla ɔ nyunlu ɔ?+ 7 Asoo Gyihova anye balie mboane nyinli apenle apenle,Nee nwole mɔɔ se kɛ azudenle apenle bulu bulu la anwo ɔ?+ Menva me belamunli ralɛ nrenyia memaa ɔlua me atuadelɛ ti,Yɛɛ me ɛtane ti, menva me kunlu ralɛ* memaa ɔ?+ 8 O sonla, yeha mɔɔ le kpalɛ la yehile wɔ. Na duzu a Gyihova kpondɛ avi wɔ ɛkɛ a? Yemɔ ala a le kɛ ɛbali pɛlepɛle,*+ wɔahulo nɔhalɛlilɛ,*+Na wɔabɛlɛ ɛ nwo aze+ ɛ nee wɔ Nyamenle ne alua!+ 9 Gyihova ɛmaa ɔ ne zo ɛlɛfɛlɛ suakpole ne;Bɛdabɛ mɔɔ bɛze nrɛlɛbɛ la bazulo wɔ duma ne. Bɛyɛ ɛnzolɛ bɛdie baka ne nee mɔɔ vale maanle la.+ 10 Asoo anwonyia mɔɔ bɛluale amumuyɛ nyɛleɛ zo bɛnyianle la bie tɛbɔ amumuyɛnli ne sua nu,Na yifa ɛzuzudeɛ* ne mɔɔ ɛnli munli mɔɔ le kyibadeɛ la noko ɛ? 11 Asoo adalɛ tone,Nee baage mɔɔ nzisi ɛzuzudeɛ+ wɔ nu la bamaa me nwo ade ɔ? 12 Ɔluakɛ basabasayɛlɛ ɛyi ye sukoavolɛma tɛkɛɛ,Yɛɛ menli mɔɔ wɔ zolɛ la bɔ adalɛ;+Bɛ tafinlima mɔɔ la bɛ nloa anu la bɛlɛbɛla.+ 13 “Ɛhye ati, mebabɔ wɔ meaboda wɔ,+Meamaa wɔadɔ mgbane ɔlua wɔ ɛtane ne mɔ ati. 14 Ɛbali debie noko ɛ ko ɛnrɛyi;Ɛhɔne bahu wɔ.+ Mɔɔ ɛbava la, ɛnrɛhola ɛnrɛva ɛnrɛhɔ,Na mɔɔ ɛbava wɔahɔ la, mebamaa wɔ kpɔvolɛma azɛkye ye. 15 Ɛbalua, na ɛnrɛbu. Ɛbatietia ɔlivi ma zo, noko ɛnrɛva nwole ne ɛnrɛyɛ debie;Na ɛbahwihwi nwanye fofolɛ, noko ɛnrɛnyia nwanye ɛnrɛnlo.+ 16 Ɔluakɛ ɛlile Ɔmelae mɛla zo na ɛyɛle Ehabe sua nu amra gyima ne kɔsɔɔti bie,+Na ɛlile bɛ folɛdulɛ zo. Ɛhye ati mebamaa ɛ nwo aha ɛzulolɛNa bɛabɔ menli mɔɔ de ɛkɛ la anwo nvonloma;+Na menli bɛagolo ɛ nwo.”+\n^ Hibulu aneɛ nu, “me sonlabaka ne ma.”\n^ Anzɛɛ “ɛbayɛ mɔɔ tenrɛ.”\n^ Anzɛɛ “ɛbayɛ atiakunlukɛnlɛma na wɔali nɔhalɛ wɔ wɔ ɛlɔlɛ nu.” Hibulu aneɛ nu, “wɔahulo ɛlɔlɛ kpundii.”


1 Kɔlentema 9 | Yintanɛte Zo Baebolo | Ewiade Fofolɛ Ngilebɛbo\nMɔɔ Limoa Kɔmaa Kɔlentema 9:1-27\nPɔɔlo yɛle neazo kɛ ɛzoanvolɛ la (1-27)\n‘Mmakyekye ɛnlankɛ nyinli nloa’ (9)\n“Saa menga edwɛkpa ne a, anrɛɛ me gyakɔ!” (16)\nMeyɛ me nwo debie biala memaa menli kɔsɔɔti (19-23)\nBɛnwozohomonlɛ wɔ ngoane nwo ɛnriandilɛ ne anu (24-27)\n9 Menlɛ me nwo ɔ? Menle ɛzoanvolɛ ɔ? Metɛnwunle yɛ Awulae Gyisɛse ɔ?+ Bɛnle me sa anloa gyima wɔ Awulae anu ɔ? 2 Saa bɔbɔ menle ɛzoanvolɛ memmaa awie mɔ a, nɔhalɛ nu, mele memaa bɛ! Ɔluakɛ bɛmɛ a bɛle daselɛ* mɔɔ kile kɛ mele ɛzoanvolɛ wɔ Awulae anu a. 3 Mɔɔ meka meahile bɛdabɛ mɔɔ bɛbua me ndɛne la a le ɛhye: 4 Yɛlɛ adenle* yɛdi na yɛno, ɔnle zɔ ɔ? 5 Yɛlɛ adenle kɛ yɛ nee yelɛ mɔɔ le diedinli la balua,*+ kɛ mɔɔ ɛzoanvolɛma mɔɔ ɛha nee Awulae amediema ne mɔ+ yɛɛ Sifase*+ yɛ ye la, ɔnle zɔ ɔ? 6 Anzɛɛ me nee Baanabase+ angome a yɛnlɛ adenle yɛngyakyi nwonane afoa nu gyima mɔɔ yɛyɛ yɛnea yɛ nwo la ɔ? 7 Sogyanli boni a yɛ gyima na ɔtua ɔ nwo kakɛ a? Nwane a yɛ vanye egyinli na ɔnli nuhua ma ne bie a?+ Anzɛɛ nwane a nea mboane na ɔnno bɛ nyɛfonzule ne bie a? 8 Asoo sonla adwenle a melɛfa meaha ɛhye a? Anzɛɛ asoo tɛ mɔɔ Mɛla ne noko ka la ɛne? 9 Ɔluakɛ bɛhɛlɛ ye wɔ Mosisi Mɛla ne anu kɛ: “Mmakyekye ɛnlankɛ nyinli mɔɔ ɛlɛwoso ma la anloa.”+ Asoo nlankɛ nyinli a Nyamenle dwenle bɛ nwo a? 10 Anzɛɛ yɛdayɛ ti a ɔhanle a? Nɔhalɛ nu, yɛdayɛ ti a bɛhɛlɛle a, ɔluakɛ ɔwɔ kɛ sonla mɔɔ dua nee sonla mɔɔ woso la nyia anyelazo kɛ bɛbanyia bɛ afoa nu ɛdeɛ. 11 Saa yɛlua sunsum nu ninyɛne wɔ bɛ nu a, asoo ɔle nvonleɛ kɛ yɛbanyia nwonane afoa nu moalɛ yɛavi bɛ ɛkɛ ɔ?+ 12 Saa awie mɔ gyɛne lɛ adenle die debie fi bɛ ɛkɛ a, asoo yɛmɛ yɛnlɛ adenle yɛndɛla bɛ ɔ? Noko yɛtɛfale tumi ɛhye yɛtɛyɛle gyima,+ emomu yɛgyinla ninyɛne kɔsɔɔti anloa amaa yɛanzi Kelaese anwo edwɛkpa ne adenle wɔ debie biala anu.+ 13 Asoo bɛnze kɛ menli mɔɔ yɛ gyima nwuanzanwuanza la di ɛzonlenlɛsua ne anu ninyɛne ne bie, yɛɛ bɛdabɛ mɔɔ bɛyɛ gyima wɔ afɔlemokyea ne azo dahuu la nyia bɛ kyɛfoa fi afɔlemokyea ne azo ɔ?+ 14 Zɔhane ala noko a Awulae hanle kɛ bɛdabɛ mɔɔ bɛka edwɛkpa ne la ɔwɔ kɛ dua edwɛkpa ne azo nea bɛ nwo a.+ 15 Noko metɛfale nziezielɛ ɛhye mɔ anu ko bɔbɔ metɛdile gyima.+ Nɔhalɛ nu, meangɛlɛ ɛhye kɛ bɛyɛ ninyɛne ɛhye mɔ bɛmaa me, ɔluakɛ ɔle kpalɛ kɛ mekɛwu tɛla kɛ awie kɛmaa mɔɔ megyinla zo metu me nwo la kɛyɛ mgbane!+ 16 Na saa melɛka edwɛkpa ne a ɔnle kɛ mefa metu me nwo, ɔluakɛ ɔle me gyima. Nɔhalɛ nu, saa menga edwɛkpa ne a, anrɛɛ me gyakɔ!+ 17 Saa mefi me ɛhulolɛ nu meyɛ ɛhye a, melɛ ahatualɛ; noko saa meanvi me ɛhulolɛ nu meanyɛ bɔbɔ a, ɔle gyima mɔɔ bɛva bɛwula me sa nu a.+ 18 Ɛnee duzu ahatualɛ a mebanyia a? Me ahatualɛ a le kɛ mebaha edwɛkpa ne mɔɔ menlie ɛhwee a, amaa meanzɛkye adenle* mɔɔ melɛ ye meka edwɛkpa ne la. 19 Menle awie biala akɛlɛ ɛdeɛ, noko meyɛ me nwo akɛlɛ memaa menli kɔsɔɔti, amaa meanyia menli dɔɔnwo. 20 Menyɛle me nwo kɛ Dwuunli memaanle Dwuuma amaa meanyia Dwuuma;+ menyɛle me nwo kɛ mewɔ mɛla bo memaanle bɛdabɛ mɔɔ bɛwɔ mɛla bo la wɔ mekɛ mɔɔ medame mumua ne menle mɛla bo la, amaa meanyia bɛdabɛ mɔɔ bɛwɔ mɛla bo la.+ 21 Menyɛle me nwo kɛ menle mɛla bo memaanle bɛdabɛ mɔɔ bɛnle mɛla bo la, ɔnva nwo kɛ medi Nyamenle mɛla zo na mewɔ Kelaese mɛla bo la,+ amaa meanyia bɛdabɛ mɔɔ bɛnle mɛla bo la. 22 Menyɛle me nwo kɛ mele bɛtɛɛ memaanle bɛdabɛ mɔɔ bɛle bɛtɛɛ la amaa meanyia bɛdabɛ mɔɔ bɛle bɛtɛɛ la.+ Meyɛ me nwo debie biala memaa menli ngakyile kɔsɔɔti, amaa mealua adenle biala azo mealie bie mɔ ngoane. 23 Noko edwɛkpa ne ati a meyɛ ninyɛne kɔsɔɔti a, amaa meabɔ ye nolo meahile awie mɔ.+ 24 Asoo bɛnze kɛ bɛdabɛ mɔɔ bɛsu ɛnriandilɛ la kɔsɔɔti a nriandi a, noko bɛ nuhua ko ala a nyia ahatualɛ ne ɔ? Bɛnriandi zɔhane ala, amaa bɛanyia ahatualɛ ne.+ 25 Na awie biala mɔɔ kazu ɛnriandilɛ* la komo ɔ nwo zo wɔ ninyɛne kɔsɔɔti anu. Nɔhalɛ nu, bɛyɛ ye zɔhane amaa bɛanyia abotile mɔɔ sɛkye la,+ noko yɛmɛ yɛbanyia abotile mɔɔ ɛnzɛkye ɛlɛ la.+ 26 Ɛhye ati, kɛmɔ me ɛnriandilɛ ne gyi kpɔkɛ zo la ati, dahuu menriandi fɔɔnwo;+ mele kɛ sonla mɔɔ ko la na mentoto me sa kɛ melɛbolo anwoma la; 27 emomu mekile me nwonane ne nyane*+ na meyɛ ye kɛ akɛlɛ, amaa meka edwɛkɛ ne mekile awie mɔ a, mame meandɔ sinli* wɔ adenle bie anu.\n^ Anzɛɛ “nzonlɛyɛlɛ.”\n^ Anzɛɛ “yɛbava adiema raalɛ bie yɛayɛ yɛ ye na yɛ nee ye alua.”\n^ Anzɛɛ “nwɔhoalilɛ biala.”\n^ Anzɛɛ “metwe ɔ nzo; metete ye kpalɛ.”\n^ Anzɛɛ “meamfɛta.”\n1 Kɔlentema 9


Kɛzi Bɛte Ngɛlɛlera Ne Abo | Baebolo Kpuyia Mɔɔ Bɛbua\nKENGA YE WƆ Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Dangme Danish Dutch Efik English Estonian Ewe Finnish French Ga Georgian German Giliki Guarani Haitian Creole Hibulu Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Kongo Korean Kwangali Latvian Lingala Lithuanian Luo Malagasy Maya Mazatec (Huautla) Mizo Moore Myanmar Nahuatl (Northern Puebla) Ngabere Norwegian Nzema Oromo Ossetian Papiamento (Curaçao) Polish Portuguese (Brazil) Quechua (Bolivia) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Tzotzil Ukrainian Uruund Vietnamese Wayuunaiki Xhosa Yoruba Zulu\nAsoo yɛbahola yɛade Baebolo ne abo?\nBaebolo ne le Nyamenle Edwɛkɛ. Ɔle kɛ kɛlata mɔɔ vi selɛ mɔɔ lɛ ɛlɔlɛ la ɛkɛ. (2 Temɔte 3:16) Nyamenle ɛmaa yɛnwu kɛzi yɛbahola yɛazɔ ɔ nye, deɛmɔti ɔmaa amaneɛnwunlɛ nwo adenle nee mɔɔ ɔbayɛ yeamaa alesama wɔ kenlebie la wɔ Baebolo ne anu. Noko menli mɔɔ kilehile Baebolo ne anu la ɛhyibehyiba nuhua edwɛkɛ ne; ɔlua ɛhye ati, menli dɔɔnwo te nganeɛ kɛ bɛnrɛde ɔ bo ɛlɛ.—Gyima ne 20:29, 30.\nGyihova Nyamenle kulo kɛ yɛnwu ɔ nwo nɔhalɛ ne. Ɛhye ati, yemaa yɛnyia buluku mɔɔ yɛbahola yɛade ɔ bo la.—Kenga 1 Temɔte 2:3, 4.\nKɛ ɔkɛyɛ na wɔade Baebolo ne abo ɛ?\nBaebolo ne mɔɔ Gyihova ɛva ɛmaa yɛ la anzi, yemaa yɛ debie mɔɔ baboa yeamaa yɛade ɔ bo la. Ɔzoanle Gyisɛse kɛ ɔrahilehile yɛ. (Luku 4:16-21) Gyisɛse boale menli mɔɔ diele ye la manle bɛdele Baebolo ne abo, na ɔhwenle adwenle ɔziele Ngɛlɛlera dɔɔnwo azo.—Kenga Luku 24:27, 32, 45.\nGyisɛse vale Keleseɛne asafo ne ziele ɛkɛ amaa gyima ne mɔɔ ɔbɔle ɔ bo la ahɔ zo. (Mateyu 28:19, 20) Ɛnɛ, Gyisɛse nɔhalɛ ɛdoavolɛma boa menli maa bɛte mɔɔ Baebolo ne kilehile fane Nyamenle anwo la abo. Saa ɛkulo kɛ ɛte Baebolo ne abo a, Gyihova Alasevolɛ anye balie kɛ bɛbaboa wɔ.—Kenga Gyima ne 8:30, 31.\nBaebolo Ne Baebolo Ɛzukoalɛ Ninyɛne\nKpondɛ Moalɛ Na Te Baebolo Ne Abo\nSaa bɛyɛ Baebolo ne kɛ yɛde ɔ bo a, ɛnee duzu ati ɔwɔ kɛ bɛboa wɔ na wɔade ɔ bo ɛ?\nƐnee Gyihova Alasevolɛ ɛzuzu Baebolo nu edwɛkɛtile bie anwo anzɛɛ ɛ nee yɛ ɛzukoa Baebolo ne mɔɔ ɛndua ɛhwee a.


KENGA YE WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Giliki Guarani Haitian Creole Hibulu Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Macedonian Malagasy Maltese Maya Myanmar Nepali Ngabere Norwegian Nzema Ossetian Otetela Papiamento (Aruba) Papiamento (Curaçao) Polish Portuguese (Brazil) Quechua (Bolivia) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Twi Ukrainian Umbundu Vietnamese Xhosa Zulu\nTimgad—Sua Bie Mɔɔ Ɛzɛkye La Anwo Edwɛkɛ\nNRENYA anyesesebɛ ne mɔɔ hɔvindele zo la anlie anli. Ɔnwunle Wulomu konimlilɛ sua bie kɛ ɔgyi Algeria ɛsɛlɛ ne azo na zolɛ ɛheda ekyii! Mekɛ mɔɔ James Bruce mɔɔ vi Scotland nwunle ɛhye wɔ 1765 la, yeannwu ye kɛ ɛnee ɔgyi suakpole mɔɔ Wulomu kyekyele wɔ Africa Sɔlɔ na yezɛkye la azo—tete sua Thamugadi, mɔɔ ɛnɛ bɛfɛlɛ ye Timgad la.\nƐvoya bie anzi, wɔ 1881, awie mɔɔ tudu azɛlɛ nwo kpondɛ ninyɛne mɔɔ vi France la bɔle ɔ bo kɛ ɔkpondɛ Timgad ninyɛne mɔɔ hale ɛkɛ ne la. Bɛhanle kɛ ɛnee ɛkɛ ne le ɛsɛlɛ ɛdeɛ, noko menli mɔɔ dɛnlanle ɛkɛ ne la akunlu dwole bɛ nwo. Noko duzu a manle Wulomuma kyekyele sua kɛnlɛma ɛhye wɔ ɛleka zɛhae a? Na duzu a yɛsukoa yɛfi tete sua ɛhye nee menli mɔɔ dɛnlanle zolɛ la ɛkɛ a?\nMAANYƐLƐ BODANE BIE\nMekɛ mɔɔ Wulomuma tumililɛ ne dwule Africa Sɔlɔ wɔ ɛvoya mɔɔ lumua K.Y.M. la, menli mɔɔ di tutɛnla la dwazole tiale bɛ ɛsesebɛ. Kɛ ɔkɛyɛ na Wulomuma amaa anzondwolɛ adɛnla bɛ nee maanlema ne avinli ɛ? Alumua ne, sogyama mɔɔ wɔ Augusta Ɛlɔnema Mɔɔ Tɔ Zo Nsa anu la yɛle azokoɛleɛ nee sinzavolɛma ɛleka mgbole dɔɔnwo wɔ awoka zo wɔ ɛleka mɔɔ ɛnɛ le Algeria sɔlɔ la. Nzinlii, bodane bie ati bɛkyekyele Timgad sua ne.\nWulomu mgbanyima yɛle Timgad kɛ bɛmaa sogyama mɔɔ ɛvi gyima nu la adɛnla ɛkɛ, noko bɛzile sua ne kɛ bɛfa bɛaha menli mɔɔ wɔ ɛkɛ ne la dwazotia ne aze. Adwenle mɔɔ bɛnyianle la lile munli. Menli mɔɔ ɛnee fa bɛ ninyɛne ba adɔne wɔ ɛkɛ ne la bɔle ɔ bo kɛ bɛmaa bɛ nye alie ɛbɛlabɔlɛ mɔɔ ɛnee kɔ zo wɔ Timgad la anwo. Kɛmɔ ɛnee bɛkulo kɛ bɛtɛnla Timgad, mɔɔ Wulomuma ala a bɛmaa bɛtɛnla ɛkɛ ne la ati, menli dɔɔnwo mɔɔ wɔ ɛkɛ la liele dole nu kɛ bɛ nee Wulomu Ɛlɔnema ne bayɛ gyima ɛvolɛ 25, amaa bɛalie bɛ nee bɛ mra mrenya bɛado nu kɛ bɛle Wulomu maanlema.\nKɛmɔ Africama bie mɔ akunlu andwo kɛ bɛbayɛ Wulomu maanlema ala la ati, mekɛ bie anzi bɛnyianle dibilɛ titile wɔ Timgad anzɛɛ azua gyɛne zo. Adwenle mɔɔ Wulomuma bɔle kɛ bɛmaa ekulomeni ne aboka bɛ nwo la hɔle zo kpalɛ, yemɔti bɛkyekyele sua ne la ɔ nzi ɛvolɛ 50 anu, ɛnee menli dɔɔnwo mɔɔ vi Africa Sɔlɔ la a wɔ Timgad a.\nKƐZI WULOMU LILE BƐ ADWENLE LA\nGua nu mɔɔ adenle nee ɛleka ngɛnlɛma mɔɔ bɛtɛnla wɔ la\nKɛzi Wulomuma lile menli mɔɔ wɔ ɛkɛ la adwenle ndɛndɛ ɛ? Debie ko a le kɛ, bɛmanle ninyɛne hɔle zo pɛpɛɛpɛ wɔ maanlema ne avinli —ngyinlazo ɛhye a Wulomu maanyɛlɛnli Cicero hilele bɛ a. Bɛhyɛle azɛlɛ ne pɛpɛɛpɛ bɛmanle Wulomu sogyama nee Africama mɔɔ bɛwɔ ɛkɛ ne la. Bɛkyekyele sua ne kɛnlɛma mɔɔ ye afoa biala le mita 20 mɔɔ adenle ngyikyi ngɛnlɛma gugua nu la. Ɔda ali kɛ menli mɔɔ wɔ ɛkɛ la anye liele ngyehyɛleɛ kɛnlɛma ɛhye mɔɔ hɔle zo pɛpɛɛpɛ la anwo.\nKɛmɔ ɛnee bɛyɛ ye wɔ Wulomu azua dɔɔnwo azo la, ɛnee maanlema ne yia wɔ gua kenle na bɛtie edwɛkɛ fofolɛ mɔɔ ɛzi la anzɛɛ bɛdi nwɔhoa. Menli mɔɔ vi awoka zo ɛleka mɔɔ ezule ɛndɔ ɛkɛ mɔɔ bikye ɛkɛ ne la anye die kɛ bɛbara ɛkɛ na bɛalua alubo nu wɔ ewia mekɛ nu anzɛɛ bɛawolo abialeɛ dɔɔnwo ne ko anu bɛabu nzule bɛagua bɛ nwo bɛabia. Ɛnee ɔyɛ bɛ fɛ kɛ bɛ nee bɛ gɔnwo mɔ bɛadɛnla nzule fɛlɛko mɔɔ bɛno la anwo na bɛali adwelie. Ɔzɔho kɛ bɛanzuzu kɛ bɛbanyia ninyɛne zɛhae mɔ.\nNla zo bolɛ mɔɔ bɛyɛ nsa-ko nyamenle wɔ zo\nAnyelielɛleka wienyi mɔɔ ɛnee bɛtɛnla la noko manle bɛlile menli ne adwenle. Ɛnee ɔlɛ ɛleka mɔɔ menli 3,500 kola tɛnla a, na ɛnee ɔkola ɔmaa menli dɔɔnwo mɔɔ vi Timgad nee azua mɔɔ bikye la azo la nyia ɛleka tɛnla. Saa menli ne fo bama ne azo a, bɛta bɛto Wulomu edwɛne mɔɔ ɛbɛlatane nee basabasayɛlɛ wɔ nu la bɛfa bɛdie menli nye.\nWulomu ɛzonlenlɛ noko yɛle ye afoa nu ɛdeɛ. Bɛvale awozonlezonlenlɛ nu ninyɛne nee nvoninli bɛzieziele abialeɛ dɔɔnwo bane nee azɛlɛ nwo. Kɛmɔ ɛnee ɔhyia kɛ bɛbia dahuu la ati, ɔmanle ezuavolɛ ne nwunle Wulomu awozonle nee bɛ ɛzonlenlɛ nwo ninyɛne ngyikyingyikyi. Mɔdenle mɔɔ bɛbɔle kɛ bɛmaa Africama azukoa Wulomu amaamuo la hɔle zo kpalɛ, yemɔti, ɛnee bɛta bɛyɛ Wulomu nee ɛkɛ ne awozonle nsa-ko wɔ awolɛ mɔɔ bɛfa bɛsiezie nla zo la azo.\nBƐ RƐLE VILE SUA KƐNLƐMA NE\nAmɛnlado Trajan kyekyele sua kɛnlɛma ne wɔ 100 Y.M. anzi la, Wulomuma ne manle bɛluale ma, na bɛyɛle ɔlivi nwole yɛɛ nwanye wɔ Africa Sɔlɔ amuala. Yeangyɛ, ɛnee ɛkɛ ne a bɛfa aleɛ bɛsie na bɛava bɛahɔ Wulomu a, na ɔmanle maanle ne nyianle ninyɛne mɔɔ bɛhyia nwolɛ la. Kɛmɔ azua ngakyile mɔɔ wɔ Wulomu tumililɛ bo de la, Timgad nyianle anyuhɔlɛ wɔ Wulomu tumililɛ bo. Nzinlii, Menli mɔɔ wɔ Timgad la anwo yɛle dɔɔnwo, na sua ne yɛle kpole na ɔdɛlale bane ne mɔɔ bɛliele la.\nMenli mɔɔ wɔ sua ne azo la nyianle bɛ nwo wɔ gua mɔɔ bɛ nee Wulomu lile la anu, noko nvasoɛ ekyi bie a ɛyazonlɛma mɔɔ wɔ ɛkɛ la nyianle a. Wɔ ɛvoya nsa Y.M. azo, nzisi nee adwule mgbole manle ɛyazonlɛma ne dele atua. Bɛ nuhua bie mɔ mɔɔ ɛnee kɔ Kateleke la hɔbokale Donatema—Keleseɛnema ekpunli bie mɔɔ dwazole tiale nzisi mɔɔ wɔ Kateleke asɔne ne anu la.—Nea ɛlɛka “ Donatema—Ɛnee Bɛnle ‘Asɔne Nwuanzanwuanza.’”\nMekɛ mɔɔ asɔne nu konle, maanle nu konle nee atisesebɛma vale konle doale bɛ wɔ ɛvoya dɔɔnwo anzi la, Wulomu tumililɛ ne hanle aze wɔ Africa Sɔlɔ. Ɔkadwu ɛvoya nsia Y.M. la, maanlema bie mɔɔ bɛka Arab la yelale sua ne bɔkɔɔ na bɛ rɛle vile ye wɔ ɛvolɛ mɔɔ bo 1,000 la anu.\n“ƐBƐLABƆLƐ NE ƐNE!”\nEdwɛkɛ mɔɔ bɛhɛlɛ wɔ Latin nu mɔɔ kenga kɛ: “Ɛbɔlɛlilɛ, ɛbialɛ, nwɔhoalilɛ, ɛzelekɛ—ɛbɛlabɔlɛ ne ɛne!”\nMenli mɔɔ tudu azɛlɛ nwo la anye liele Latin edwɛkɛ bie mɔɔ bɛhɛlɛ bɛgua ɛleka mɔɔ bɛyia la anwo. Ɔkenga kɛ: “Ɛbɔlɛlilɛ, ɛbialɛ, nwɔhoalilɛ, ɛzelekɛ—ɛbɛlabɔlɛ ne ɛne!” Tetedwɛkɛ kɛlɛvolɛ bie mɔɔ wɔ France la hanle kɛ “ɛhye kile adwenle mɔɔ ɛngyi bodane biala azo la, noko ɔle adwenle mɔɔ bie mɔ babu ye kɛ nrɛlɛbɛ wɔ nu a.”\nNɔhalɛ nu, Wulomuma ɛbɔ ɛbɛla ɛhye mekɛ tendenle. Ɛvoya ne mɔɔ lumua la anu, Keleseɛne ɛzoanvolɛ Pɔɔlo hanle menli bie mɔɔ ɛnee bɛ adwenle a le kɛ, “Bɛmaa yɛli na yɛnlo, ɔluakɛ ɛhyema ɛnee yɛwu” la anwo edwɛkɛ. Ɛnee bɛkɔ asɔne ɛdeɛ, noko ɛnee bɛ nye ala a bɛdie a, na bɛndwenle ɛbɛlabɔlɛ nu bodane nwo. Pɔɔlo bɔle ɔ gɔnwo mɔ Keleseɛnema kɔkɔ kɛ bɛnlea boɛ wɔ menli zɛhae mɔ anwo na ɔhanle kɛ: ‘Bɛmmamaa bɛbɛlɛbɛla bɛ. Agɔnwolɛ ɛtane sɛkye ɛbɛla kpalɛ.’—1 Kɔlentema 15:32, 33.\nMenli mɔɔ ɛnee wɔ Timgad la dɛnlanle aze wɔ ɛvolɛ kɛyɛ 1,500 mɔɔ ɛze ɛhɔ la anu ɛdeɛ, noko kɛzi menli bu ɛbɛlabɔlɛ la ɛtɛkakyile dɔɔnwo. Ɛnɛ, mɔɔ menli nye dua ye ala a bɛdwenle nwo a. Bɛbu ye kɛ, nrɛlɛbɛ wɔ Wulomuma edwɛkɛ ne anu, ɔnva nwo mɔɔ bazi biala la. Noko, Baebolo ne ka edwɛkɛ sikalɛ mɔɔ nuhua la ɛkɛ la kɛ: ‘Ewiade ɛhye kɛ ɔde ye kɛkala la ɛnrɛhyɛ na apɛ nu.’ Yemɔti ɔdule yɛ folɛ kɛ “bɛdabɛ mɔɔ bɛli ewiade ninyɛne nzi la ɛyɛ kɛ asɛɛ bɛngyia ninyɛne ne mɔ anwo la.”—1 Kɔlentema 7:31.\nTimgad mɔɔ ɛzɛkye la di daselɛ kɛ ɛbɛlabɔlɛ mɔɔ yɛ anyelielɛ nee ahunlundwolɛ la ɛngyi edwɛkɛ mɔɔ bɛhɛlɛ mɔɔ ɛha Africa Sɔlɔ ɛnwea ne abo mɔɔ yɛbali zo la azo. Emomu, ɔwɔ kɛ yɛtie Baebolo ngakyelɛ ɛhye: “Ewiade nee nuhua atiakunluwɔzo ninyɛne ne mɔ amuala bapɛ nu aze, na sonla ne mɔɔ yɛ Nyamenle ɛhulolɛdeɛ la de aze dahuu.”—1 Dwɔn 2:17.\nDonatema—Ɛnee Bɛnle ‘Asɔne Nwuanzanwuanza’\nTimgad ɛzɔnenlɛ ɛleka ne kile kɛ ɛnee “Keleseɛnema” wɔ sua ne azo\nWɔ Timgad adɔleɛ, bɛnwu asɔnesua kpole yɛɛ ɛleka mɔɔ bɛsɔne mɔɔ ɛzɛkye la. Ɛhye kakye yɛ kɛ ɔkadwu ɛvoya nna Y.M. la, ɛnee Donatema, “Keleseɛnema” ekpunli bie mɔɔ dele bɛ nwo vile Wulomu asɔne ne anwo la ɛnee wɔ zɔhane sua ne azo.\nDonatema anlie ando nu kɛ Wulomu amɛnlado ne mɔ kɛva bɛ nwo kɛwula asɔne edwɛkɛ nu. Bɛbule bɛ nwo kɛ bɛle ‘asɔne nwuanzanwuanza,’ mɔɔ ɛhwe bɛ nwo ɛvi ewiade ne anwo la. Ɔyɛ nyane kɛ, bɛ nyɛleɛ angile zɔ la. Donatema vale bɛ nwo wulale menli nee maanyɛlɛ edwɛkɛ nu na bɛboale ɛyazonlɛma ekyi bie bɛmanle bɛdele atua bɛtiale menli mɔɔ lɛ azɛlɛ nee Wulomu adwulelielɛma, nyɛleɛ ɛhye manle maanle mgbanyima deanle bɛ. Ɔnva nwo mɔɔ bɛhanle la, Donatema angile kɛ bɛle ‘asɔne nwuanzawuanza.’—Dwɔn 15:19.\nKpondɛ ninyɛne nwiɔ mɔɔ ɔti ɛbahola wɔalie mɔɔ Baebolo ne ka fane kenlebie mɔɔ yɛ anyelielɛ anwo wɔali la.


Nyamenle A Le Agɔnwolɛ Kpalɛ Mɔɔ Ɛbahola Wɔanyia A\nKENGA YE WƆ Abkhaz Adhola Afrikaans Albanian Amharic Arabic Argentina Mumule Aneɛ Armenian Armenian (West) Ateso Aukan Austria Mumule Aneɛ Awajun Azerbaijani Azerbaijani (Cyrillic) Bambara Baoule Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belgium French Mumule Aneɛ Bicol Blackfoot Boulou Cakchiquel (Central) Cambodian Carib Cebuano Chichewa Chile Mumule Aneɛ China Mumule Aneɛ Chinese Mandarin (Simplified) Chinese Mandarin (Traditional) Chitonga Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Douala Dutch Dutch Mumule Aneɛ Ecuador Mumule Aneɛ Efik English Estonian Ewe Faroese Fijian Filipi Mumule Aneɛ Finnish Finnish Mumule Aneɛ Flemish Mumule Aneɛ Frafra French Futuna (East) Ga Garifuna Georgian German Mumule Aneɛ Giliki Giliki Mumule Aneɛ Greenlandic Guarani Guatemala Mumule Aneɛ Haitian Creole Hausa Hibulu Hiligaynon Hmong (White) Hungarian Hungary Mumule Aneɛ Iban Igbo Iloko Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Kachin Kenya Mumule Aneɛ Kiluba Kinyarwanda Kirghiz Kisi Korean Krio Kwanyama Laotian Latvian Lhukonzo Lithuanian Luganda Luo Maasai Madagascar Mumule Aneɛ Malagasy Mam Mapudungun Mauritian Creole Maya Mbunda Medumba Mexico Mumule Aneɛ Mizo Moore Mozambique Mumule Aneɛ Nahuatl (Guerrero) Nahuatl (Northern Puebla) Navajo Ndebele (Zimbabwe) Nengone Nepali New Zealand Mumule Aneɛ Nias Niuean Norway Mumule Aneɛ Norwegian Nzema Oromo Ossetian Panama Mumule Aneɛ Paraguay Mumule Aneɛ Persian Peru Mumule Aneɛ Polish Portugal Mumule Aneɛ Portuguese (Brazil) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Rapa Nui Rarotongan Romania Mumule Aneɛ Romanian Romany (Northern Greece) Romany (Southern Greece) Runyankore Russia Mumule Aneɛ Russian Rutoro Samoan Sarnami Serbia Mumule Aneɛ Serbian (Cyrillic) Serbian (Roman) Setswana Seychelles Creole Shona Shuar Sidama Sinhala Slovak Slovenian Solomon Islands Pidgin Spain Mumule Aneɛ Spanish Swahili Swati Sweden Mumule Aneɛ Swedish Tagalog Tahitian Taiwan Mumule Aneɛ Tatar Thai Thai Mumule Aneɛ Tigrinya Tojolabal Tongan Totonac Tsonga Turkmen Tuvaluan Twi Tzotzil Ukrainian Urdu Urhobo Uzbek Uzbek (Roman) Venda Wallisian Wayuunaiki Wolaita Wolof Xhosa Yoruba Zande Zapotec (Lachiguiri) Zulu\nNyamenle agɔnwo mɔɔ ɛbayɛ la a le debie kpalɛ mɔɔ ɛbahola wɔanyia a. Nyamenle bahilehile wɔ kɛzi ɛbanyia anyelielɛ nee anwobanebɔlɛ la; ɔbamaa ɛ nwo adɔ wɔ avi adalɛ diedi nee nyɛleɛ ngakyile mɔɔ bahola aboda wɔ la anwo. Ɔbadie wɔ asɔneyɛlɛ. Ɔbaboa wɔ yeamaa wɔanyia anzodwolɛ nee anwodozo. (Edwɛndolɛ 71:5; 73:28) Nyamenle baboa wɔ wɔ ngyegyelɛ mekɛ nu. (Edwɛndolɛ 18:18) Eza Nyamenle bava dahuu ngoane ahyɛlɛdeɛ ne amaa wɔ.—Wulomuma 6:23.\nMekɛ mɔɔ ɛlɛbikye Nyamenle la, ɛbabikye Nyamenle agɔnwo mɔ. Bɛdabɛ noko bɛbayɛ ɛ gɔnwo mɔ. Nɔhalɛ nu, bɛbayɛ kɛ ɛ mediema mrenyia nee mraalɛ la. Bɛ nye balie kɛ bɛbahilehile wɔ Nyamenle anwo debie, na bɛbaboa wɔ bɛamaa wɔ anwosesebɛ.\nYɛ nee Nyamenle ɛnzɛ. Mekɛ mɔɔ ɛkpondɛ kɛ ɛfa Nyamenle agɔnwolɛ la, ɔwɔ kɛ ɛte edwɛkɛ bie mɔɔ hyia la abo. Nyamenle agɔnwolɛvalɛ ɛnle kɛ menli mɔɔ yɛ nee bɛ sɛ la agɔnwolɛvalɛ. Yenyi yɛɛ ɔle nrɛlɛbɛvolɛ nee tumivolɛ kpole ɔtɛla yɛ. Yemɔ a le yɛ Tumivolɛ mɔɔ fɛta a. Yemɔti saa yɛkulo kɛ yɛyɛ ɔ gɔnwo a, ɔwɔ kɛ yɛtie ye na yɛyɛ mɔɔ ɔka ɔkile yɛ la. Ɛhye bɛaboa yɛ dahuu.—Ayezaya 48:18.\nFa nwa awie Fa nwa awie Nyamenle A Le Agɔnwolɛ Kpalɛ Mɔɔ Ɛbahola Wɔanyia A\nFa nwa awie Fa nwa awie Ɛbahola Wɔayɛ Nyamenle Agɔnwo!